text:
Gasimba Francois Xavier Munezero, ni umwanditsi nyarwanda bamwe bafata nk’umuhanuzi, wamenyekanye cyane mu kwandika ibitabo bivuga kuri politiki y’u Rwanda nk’Isiha Rusahuzi, Bangaheza ndetse n’Indege y’Ubumwe.
Yanditse igitabo, gisohoka ari uko uwari Perezida Habyarimana Juvenal abyemeye
Yanditse ku byo Leon Mugesera ashobora gukora, bibaho
Yanditse ku mpinduka zagombaga kuba muri Guverinoma y’Ubumwe, nyuma y’umwaka biraba.
Afite inzozi zo kugira Ikinyarwanda ururimi mpuzamahanga
Uyu musaza w’imyaka 57, wirabura, ufite imvi zatangiye kuba uruyenzi, MAKURUKI yamusanze mu biro bye muri Kaminuza y’u Rwanda ishami ry’uburezi i Kigali, maze tuganira birambuye.
Makuruki:Mwatangiye kwandika ibitabo ryari?
Gasimba:Ibitabo nabitangiye muri 1982, ariko igitabo wenda n’abantu bakunda kuvuga ko ari cyo cya mbere ni ‘Isiha Rusahuzi’ nanditse muri 1987.
Makuruki:Ujya kwandika Isiha rusahuzi igitekerezo cyavuye he?
Gasimba:Kiriya gitabo, wenda nyuma y’imyaka 30 ni bwo umuntu abona ko byari ngombwa kucyandika mu kurwanya ubukogosi na ruswa. Nabonaga icyo gihe kugirango ushobore kubaho ari uko wicecekera, abantu bonona umutungo w’igihugu, bitwara nabi…abantu twaraganiraga bakavuga ngo natwe turabibona ariko ntacyo twakora, njye nk’umwanditsi nkavuga nti ntacyo twakora koko? Impyisi iyo uyivugirije induru, n’iyo utayishe ntubura kuyitesha intama.
Makuruki:Ubwo se nta ngaruka wumvaga byakugiraho?
Gasimba:Kubererekera ubwoba ni ikintu kibi mu bwanditsi. Ubwoba narabugize, ngomba no kwandikira Perezida wa Repubulika ibaruwa yandikishije intoki kugira ngo musabe uburenganzira bwo gutangaza iriya nyandiko, ni we watanze uburenganzira ko gitangazwa…numvise ko ngo bakimusomeye.
Makuruki:Abandi bayobozi se bo ntabwo bakwamaganye?
Gasimba: Ntabwo uzi ukuntu banyamaganye mu itangazamakuru! Bavuga ko ndi inyangarwanda. Barantumiye kuri radiyo ngo nisobanure, wumva ahari hari ibyaha nari nakoze.
Makuruki:Ngo wanahanuriye Mugesera ariko?
Gasimba:Muri za 1991 nanditse ikindi kitwa ‘Bangaheza’, na bwo itangazamakuru riranyamagana. Nahimbye ikimasa, ko Habyarimana yahaye abantu ikimasa ngo bamufashe kurwana intambara no kuvugurura MRND ye, noneho umuntu batumye gushaka icyo kimasa ni Mugesera Leon, baragenda bararirimba nk’abashumbaaaa, noneho kiraza muri Nyabugogo kirakirwa, kugeza ubwo bakibaze inyama bakaza kuziteka ku Kimihurura. Nari namwambitse imyenda myiza muha n’ishoka agiye gutema ijosi ry’icyo kimasa, kandi icyo kimasa cyashushanyaga u Rwanda. Hashize umwaka ajya i Kabaya avuga ko bagomba gutema abantu amajosi.
Makuruki:Mu 1999 wanditse igitabo "Indege y’ubumwe", washakaga kuvuga iki?
Gasimba:Urabona u Rwanda rwari rugifite ibikomere bikivirirana, kubera ko ubumwe bwabuze. Noneho nkavuga nti ariko abantu ko bavuga ubumwe, uko baririmba ubumwe, ni nako babwitayeho, bashaka kuburinda bakabwubaka ngo abantu babe bamwe, nureba umuntu ubone ko ari umuntu nkawe? Nabishyize mu rwego rwa politiki kuko nabonaga ari byo bibereyemo. Abagisomye bambwiye ko harimo ubuhanuzi pe!
(Nyuma y’umwaka yanditse icyo gitabo, uwari Perezida Bizimungu Pasteur yareguye, nyuma y’iminsi mike uwari Minisitiri w’Intebe Pierre Celestin Rwigema na we arahunga).
Makuruki: Wanahanuriye ishyaka MDR?
Gasimba:Naravugaga nti kuki mucitsemo ibice bibiri, niba mwarahagurutse ngo murwanye MRND, kuki mujya kwigana CDR? Ndetse nasabye na Uwiringiyimana Agathe ngo ntiyemere kuba Minisitiri w’Intebe kuko nabonaga ari ibintu bari kumushukisha. Nari umujyanama we ariko nahise negura kuko nabonaga aho ishyaka rigana atari heza.
Makuruki:Umuntu akurikije ibyo wandika, yavuga ko nawe uri umunyapolitiki ?
Gasimba:Abamfata nk’umunyapolitiki baba bamfashe nabi kuko sinigeze mparanira inyungu zanjye bwite, nta n’ubwo naharaniye ubuyobozi, igihe udaharanira ubuyobozi ntabwo uba uri umunyapolitiki, baba bakubeshyeye.
Makuruki:Ubwanditsi mu Rwanda ubona ari akazi kabyarira umuntu amaramuko?
Gasimba:Ushaka amaramuko wajya kuba intore, ariko nashishikariza abantu guhanga bakurikije kami yabo.
Makuruki:Ni izihe nzitizi ubona zikibase ubwanditsi nyarwanda?
Gasimba:Nta murage w’ubuhanzi dufite kandi wacikijwe n’umwaduko w’abazungu. Amashuri yose n’amadini byabaye ibyo gucecekesha ibyari bisanzweho. Abanditsi bari guhinduka intore, barata ubutegetsi. Nta mikoro, abantu barakennye, nta muco wo gusoma uhari, gusuzugura Ikinyarwanda…
Gasimba Francois wigisha Ikinyarwanda muri Kaminuza y’u Rwanda, Ishami ry’Uburezi, avuga ko agiye gushinga amatsinda y’Ikinyarwanda ku isi hose, aho abashaka kumenya Ikinyarwanda, umuco n’ibindi byerekeranye bazajya babibona, ku buryo ururimi rw’Ikinyarwanda ruzagera aho rukaba mpuzamahanga.
Yahawe ibihembo inshuro enye n’Umuryango w’ibihugu bivuga Igifaransa (OIF), kubera guteza imbere ururimi gakondao abinyujije mu bwanditsi.


c: text/html

text:
Hannah Musu uyobora ishami rya Banki yitwa Apex, yo muri Sierra Leone, avuga ko urubyiruko rufite imbaraga ari rwo rwagombye kuba mu bikorwa by’ubuhinzi.
Ati ”Urubyiruko rw’iwacu, ariko n’ahandi ni uko, ruharira umurimo w’ubuhinzi ababyeyi batagifite imbaraga cyangwa abandi bantu batageze mu ishuri; ibi na byo ni imbogamizi abitabiriye inama bagomba gushakira igisubizo”.
Ubukangurambaga mu rubyiruko ngo burakenewe, ariko hagashakwa n’uburyo ikoranabuhanga ryakwifashishwa kugira ngo ubuhinzi, bufatwa nk’umurimo uvunanye utagira isuku, bubashe kwitabirwa n’urubyiruko rwize.
Inama y’AFRACA na yemera ko kubura kw’abantu bashoboye kandi bafite ubumenyi, ari imbogamizi ku iterambere ry’ubuhinzi.

robotstxt: allowed

filter: keep


text:
Yasuwe : Inshuro 175 | Ibitekerezo: 0 | Aho ariho: Gasabo
Kigali: Buri wese afashe iya mbere byagerwaho, uburezi bugezweho buradusaba ubwitange
Tweet
By Leonce Ukurikiyimfura | December 04, 2016 saa 10:46:56
Mu gihe mu Rwanda amashuri abanza n’ayisumbuye bari mu biruhuko bisoza umwaka, Kigali hari abiyemeje gukoresha uyu mwanya by’umwihariko mu kwitegura umwaka utaha w’amashuri kuko ngo ibyo basaba ababyeyi byo gukomeza gukangurira abana kwiga no mu biruhuko byaba ari imfabusa mu gihe abarezi bo baba biryamiye.
Ibi byatangajwe na Kwizera Deny Francois umuyobozi mukuru w’ishuri rya KDF-BEBF School kuri uyu wa gatanu ubwo muri iki kigo haberagamo ibizamini by’abifuza kuba abarezi bashya dore ko hari abari bamaze gusezererwa nyuma y’umusaruro wabo utari wishimiwe. Aha yagize ati: “kwiga ni uguhozaho, niyo ntero n’inyikirizo tuba dufite mu bihe byo gufunga kw’abanyeshuri. Tuba tubibwira ababyeyi kugira ngo bazakomeze gukangurira abana kwiga mu biruhuko. Ariko se abarezi baba bo, wababwira iki? Nta kindi uretse guhozaho mu gutegurira u Rwanda rw’ejo”
Aganira n’itangazamakuru, yakomeje agira ati: “buri mwana agomba kubona uburezi bufite ireme kandi bukagera kuri bose, ni yo mpamvu nashinze iri shuri. Imyiteguro irakomeje, turigushaka abarimu bashya kuko buri mwaka abana bariyongera, n’abarezi bagomba kwiyongera rero.
Tugomba gutegura buri kimwe ku buryo umunsi leta yatangaje ko amasomo agomba gutangira, nta kundi guhuzagurika, amasomo azahita atangira.”
Ese igitekerezo cyo gushinga iri shuri cyaje gute?
Ni nyuma yo kwiga uburezi kandi akaba ari n’umuhamagaro wange, byahuye n’uko nageze hano Batsinda nsanga umubare w’abana b’inzererezi ari mwinshi nareba neza nkobona byaba binafitanye isano n’uko igiko cy’amashuri cya Kagugu kiri kure kandi hariyo n’ubucucike. Nahise mfata icyemezo gushinga ishuri aha ritangwamo amasomo asanzwe ariko tukazanamo na bya bindi byose abana bakeneye.
Twatangiye muri 2012, mpuza abanyeshuri 74 kuri ubu tugeze kuri 740 aho imfura zirangije uwa gatanu zikaba zirajya mu wa gatandatu, nabikoze kugira ngo mfashe igihugu kandi nange nifashe, dutanga amahirwe ku buryo buri muntu aryisangamo. Umubyeyi atanga amafaranga ibihumbi cumi na bitanu (15,000) gusa nk’umusanzu wo kubona bimwe mu bikenewe
Dufite Project sidufasha mu mikoranire myiza n’abo duturanye: hari abana batishoboye turihira tukanahaba ibikoresho, kuri ubu dufite 54. Tubakira tugendeye ku byangongwa duhabwa n’inzego z’ibanze za leta byemeza ko bari mu cyiciro cyambere cy’ubudehe.
Ibindi ni nk’aho buri mwaka dutanga ubwisungane mu kwivuza mu midugudu itwegereye kuko ubuzima ni yo soko ya byose. Twisanga mu bikorwa bya leta; twitabira ubutumire kandi tukanakora ibyo badusaba. Turanabashima ku bufatanye dufitanye.
Uretse imibare n’Igifaransa, tunafite ama Club atandukanye nka Anti-SIDA, kubyina, kurwanya Ibiyobyabwenge na Karate yo iherutse no kuduhesha umudali wa kabiri ku rwego rw’igihugu. Ibi byose ni ibintu abana bakunda, tukabafasha kubibagezwaho mu buryo bukwiye dufatanyije n’ababyeyi
Ku bijyanye n’imyigire nta kibazo, ababyeyi turafatanya. Imbogamizi ntizibura kuko nk’ubu twatangiye guhura n’ikibazo cy’ubucucike, urumva dufite ibyumba 12, staffroom, office na sekeretariya, usanga buri cyuma gifite abana 50 uretse muwa gatatu no muwa kane usanga ari 25 na 35. Icyo twifuza ni ubufasha, si amafaranga ahubwo ni uburyo bwo koroherezwa mu kubona ibya ngombwa tunasaba umuganda ababifite mu nshingano bose
Ku bijyanye n’imbogamizi, yavuzeko n’ubwo kwiyongera kw’abanyeshuri ari ibyo kwishimirwa, ngo ni nayo mboganizi ya mbere kuko uko biyongera ari na ko hakenerwa ibindi byumba by’amashuri kandi bijyanye n’igihe. Ngo ubufasha burakenewe kuri buri wese uzi neza ko uburezi ari bwo rufunguzo rw’iterambere rikenewe.
Burya ngo kuba intangarugero, ni ryo hame rikwiye umuntu wese ushaka gutanga ubutumwa. Abarezi ku mashuri bakwiye kujya bafata iya mbere mu kubyaza umusaruro umwanya w’ibiruhuko hanyuma bakajya babona kubyumvia agafatanyabikorwa babo ari bo bayeyi nk’uko byanashimangiwe na bamwe mu bari baje gukora ibizamini byo kwigisha kuri KDF-BEBF School.
Nzaramba Shema,Yumvise Impanuro Za Perezida Kagame,ashinga Kampani Ifasha Kuzamura Impano z'Urubyiruko.
Yakozwe Mu Ntoki na Kagame None Byatumye Impano ye Ayibyaza Umusaruro.


text:
"Kandi ibyo muzasaba mwizeye muzabihabwa byose."- Matayo 21:22
Gusenga ni uburyo umuntu aganira n’Imana, ubwira Imana na yo ikakubwira. Nk’abakristo dufite Data wa twese wo mu ijuru wumva kandi akanasubiza amasengesho, ni yo mpamvu ijambo rya yo rivuga riti “ibyo uzasaba byose wizeye uzabihabwa”, yaba umugabo cyangwa umugore wizeye Yesu akwiye guhora mu buzima bw’amasengesho kuko bidakwiye ko wahora uhuze byo kuba udashobora kubona umwanya wo gusenga
Umukristo udasenga ahora ntambaraga yifitiye mu buryo bw’Umwuka, ariko Yesu we yamaraga umwanya munini ari gusenga ndetse akanamara ijoro ryose ku musozi agwiza ubusane n’Imana Data.None niba Yesu ubwe yarumvaga ko akwiye gusenga akanafata umwanya muremure imbere y’Imana, wowe urumva ukwiye gusenga binga na gute?
Jya ugira umwanya wiherere usenge kandi urusheho kwegera Imana na yo izakwegera.


text:
Peter Okoye umwe mu bagize itsinda P Square yatangaje ko ataje kuririmbira I Kigali no muri Kongo kubera ikibazo yari afitanye n’abateguye ibyo bitaramo byombi ndetse ko yiteguye kubajyana mu nkiko ku bwo gukoresha izina rye nta burenganzira yabahaye.
Tariki ya 08 Nyakanga 2016 ni bwo Umuhanzi Paul Okoye wo mu Itsinda rya P Square yakoreye igitaramo mu mujyi wa Goma muri Repubulika iharanira Demukalasi ya Kongo ariko akaba atari kumwe n’impanga ye Peter Okoye wari wasigaye muri Nigeriya.
Byari biteganijwe kandi ko babanza gutaramira mu Rwanda nyuma bakajya muri Kongo ariko Paul Okoye yageze I Kigali ari wenyine bivugwa ko impanga ye itaje ku mpamvu zo kubura indege.
Abinyujije ku rubuga rwe rwa Instagram, Peter Okoye yavuze ko impamvu ataje kuririmba mu Rwanda ndetse no muri Kongo ngo byatewe n’uko mu masezerano bari kugirana n’abateguraga ibyo bitaramo hari ibyo batumvikanagaho, bityo we ko atagombaga kugaragara mu gitaramo ndetse n’izina rye ngo ntiryagombaga kwamamazwa muri ibyo bitaramo.
Yagize ati “Sinigeze nemeza ikoreshwa ry’izina ryanjye kuko mu masezerano hari ibyari bimbagamiye kuko mu masezerano hari ibitari byiza kuri njye, bityo si ndi mu gitaramo cyafashwe n’uwahoze ari umujyana wacu Jude kandi mbikuyeku mutima nitandukanyije n’ikoreshwa ritemwe ry’izina dufatanyije (P Square) ku kumenyekanisha ubucuruzi nta ruhushya rwatanzwe.”
Peter yavuze ko kuba byaravuzwe ko yabuze indege ndetse ko yaba anarwaye ari ibinyoma byambaye ubusa kuko ari muzima ndetse ko ateganya kujya mu nkiko akarega abakoresheje izina rye mu buryo butemewe n’amategeko.
Yagize ati “ Ibinyoma bagiye bavuga ko ntitabiriye igitaramo kubera ko ndwaye kandi nabuze indege intwarana n’abandi dufatanyije, ndashaka ko kuvuga ko ndi muzima 101%. Nzajyana mu mategeko mu minsi iza abamamaje ndetse n’abateye inkunga iki gikorwa.”
Nta gihe kinini cyari gishize izi mpanga zigize P Square zitangaje ko zitandukanye ariko nyuma zikiyunga, gusa ubwumvikane buke bukunze kubaranga buturuka ku mafaranga ariko na none bugaturuka no kutumvikana ku mujyanama wabo Jude Okoye ukundana cyana na Paul Okoye akaba azirana na Peter Okoye.


text:
Igisubizo: Inzira y’agakiza y’Abaroma ni uburyo bwo gusobanura inkuru nziza y’agakiza, hakoreshejwe imirongo y’Igitabo cy’Abaroma. Ni uburyo bworoshye ariko bufite ingufu mu gusobanura impamvu dukeneye agakiza, kumenya ukuntu Imana yatanze agakiza, buryo ki twahabwa agakiza kandi tukamenya n’ibiva mu gakiza.
Umurongo wa mbere ku nzira y’agakiza y’Abaroma. Ni Abaroma 3:23, "Kuko bose bakoze ibyaha ntibashyikira ubwiza bw’Imana." Twese twakoze ibyaha. Twese twakoze ibintu bidashimisha Imana. Nta n’umwe muri twe utariho urubanza. Mu Abaroma 3:10-18 haduha igishushanyo mu magambo arambuye cy’ukuntu icyaha giteye mu buzima bwacu. Ibyanditswe Byera ku nzira y’agakiza y’Abaroma, ni mu Abaroma 6:23, hatwigisha ibyerekeye ingaruka z’ibyaha - "Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wacu." Igihano twahawe ku bw’ibyaha byacu ni urupfu. Kandi si urupfu rw’umubiri gusa, ahubwo ni urupfu rw’iteka ryose!
Umurongo wa gatatu ku nzira y’agakiza y’Abaroma. ukomereza aho Ibyanditswe mu Abaroma 6:23 byagarukiye: "Ariko impano y’Imana ni ubugingo buhoraho muri Yesu Kristo Umwami wacu." Mu Abaroma 5:8 haravuga ngo: "Ariko Imana yerekanye urukundo Rwayo idukunda, ubwo Kristo yadupfiraga tukiri abanyabyaha." Yesu Kristo yaradupfiriye! Urupfu Rwe rwatwishyuriye ikiguzi cy’ibyaha byacu. Kandi kuzuka kwe kuduhamiriza ko Imana yakiriye urupfu rwa Yesu nk’indishyi y’ibyaha byacu.
Umurongo wa kane ku nzira y’agakiza y’Abaroma, ni Abaroma 10:9, "Niwatuza akanwa kawe yuko Yesu ari Umwami, kandi ukizera mu mutima wawe yuko Imana yamuzuye mu bapfuye uzakizwa". Bitewe n’urupfu Yesu yapfuye mu mwanya wacu, icyo tugomba gukora ni ukumwizera, kwemera urupfu Rwe nk’indishyi y’ibyaha byacu – kugira ngo tubone agakiza! Mu Abaroma 10:13 nabo babisubiramo bagira bati: "Kuko umuntu wese uzambaza izina ry’Umwami azakizwa." Yesu yapfuye kugira ngo yirengere igihano cy’ibyaha byacu no kudukiza urupfu rw’iteka ryose. Agakiza n’imbabazi z’ibyaha, bizahabwa buri muntu wese uzizera Yesu Kristo nk’Umwami n’Umikiza we.
Ingingo ya nyuma yerekeye inzira y’agakiza y’Abaroma ni ibisubizo bitangwa n’agakiza. Mu Abaroma 5:1 hari ubu butumwa butangaje: "Nuko rero ubwo twatsindishirijwe no kwizera, dufite amahoro ku Mana ku bw’Umwami Yesu Kristo." Ni muri Yesu Kristo dushobora kubonera ubusabane bw’amahoro n’Imana. Mu Abaroma 8:1 hatwigisha ibi: "Nuko rero noneho abari muri Kristo Yesu nta teka bazacirwaho." Bitewe n’urupfu Yesu yapfuye mu kigwi cyacu, ntituzigera guhanirwa ibyaha byacu. Mu gusoza, dufite iri sezerano ry’agaciro kanini, Imana iduha mu Abaroma 8:38-39, "Kuko menye neza yuko naho rwaba urupfu cyangwa ubugingo, cyangwa abamarayika cyangwa abadayimoni, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikuzimu, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu."
Murifuza gukurikira inzira y’agakiza y’Abaroma? Niba mubyifuza, dore isengesho ryoroheje mushobora kubwira Imana. Kuvuga iri sengesho ni uburyo bwo kumenyesha Imana ko mukeneye Yesu Kristo kugira ngo mubone agakiza. Amagambo ubwayo nta gakiza azabazanira. Kwizera Yesu Kristo, nibyo byonyine bizabahesha agakiza! "Mana, nzi neza ko nagucumuyeho none nkwiriye kwirengera igihano. Ariko Yesu Kristo yemeye guhabwa igihano nari nkwiriye, kugira ngo nimwizera nshobore kubabarirwa. Hamwe n’inkunga yawe, ndakwizeye umpe agakiza. Urakoze k’ubw’Ubuntu n’imbabazi zawe bitangaje- impano y’ubugingo buhoraho iteka ryose! Amina!’’
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Inzira y’agakiza y’Abaroma ni iki?
Igisubizo: Inzira y’agakiza y’Abaroma ni uburyo bwo gusobanura inkuru nziza y’agakiza, hakoreshejwe imirongo y’Igitabo cy’Abaroma. Ni uburyo bworoshye ariko bufite ingufu mu gusobanura impamvu dukeneye agakiza, kumenya ukuntu Imana yatanze agakiza, buryo ki twahabwa agakiza kandi tukamenya n’ibiva mu gakiza.


text:
mer.
21
déc.
2011
Amasomo:
- 2 Sam 7,1-5.8b-12.14a.16
- Zab 89 (88)
- Rom 16, 25-27
- Lk 1, 26-38
“ Ndakuramutsa Mutoni w’Imana”
“Nyagasani ari kumwe nawe” ( Aya magambo Imana iyakoresha ishaka gukomeza umuntu iba ihaye ubutumwa bukomeye. Intg 15,1; Abac 6, 12.17)
“Wigira ubwoba Mariya, kuko wagize ubutoni ku Mana”
“… uzabyara umuhungu…. Bazamwita mwene Nyir’juru”
“Koko nta kinanira Imana”
“Dore ndi Umuja wa Nyagasani, Ibyo uvuze bingirirweho.”
………………………………………………………………………………..
Bavandimwe, Iminsi ishira havaho umwe ! Noheli iregerje; aho unyuze hose biri kwiranga. Abantu bose bari kwitegura kuyihimbaza buri muntu uko ashoboye n’uko yemera. Ubu ahantu hensi batangiye gutaka, bigaragara ko hari umunsi ukomeye utegerejwe guhimbazwa cyangwa umushyitsi ukomeye ugiye kwakirwa.
Abantu benshi ubu bari gutekereza ku byo bazarya, icyo bazanywa, icyo bazambara ndetse n’ impano bazaha inshuti zabo kuri Noheli.
Liturujiya yo kuri iki cyumweru nayo iradutangariza ko Noheli yegereje idushishikariza kwitegura kwakira uwo mukiza uje atugana.
Bavandimwe, tuzi neza ko Advent ari igihe kidutegurira kwakira umukiza wacu Yezu Krisitu wemeye kutwegera akigira umuntu kugira ngo adukize. Ukuza kwe ni Inkuru Nziza igomba kwamamazwa ku bantu bose cyane cyane duhereye ku bakene, intabwa, abihebye n’abataye ukwemera, tubabwira tuti: Umukiza arakomanga kandi arashaka kudukiza.
Kuri iki cyumweru cya 4 cya Advent umwaka B, turazirikana ku butumwa bw’Imana bwo kubyara umukiza Malayika gaburiyeli yashikirije Mariya. Iyi Vanjili yanditswe na Mutagatifu Luka 1, 26-38, dusanzwe tuyizi neza. Ni ivanjili tuzirikana kenshi iyo tuvuga ishapule twifashishije amibukiro y’ikuzo.
Iyi Vanjili Iratwereka uburyo Imana yujuje umugambi wayo wo gukiza isi ibinyujije kuri Mariya. Malayika Gaburieli Yoherejwe kuri Mariya kumumenyeshe ko yatoranijwe mu bandi kugira ngo abe umubyeyi w’Umukiza, umuyoboro uhuza abantu n’Imana. Malayika rero yari ategreje igisubizo cya Mariya kuri iyo Nkuru Nziza yari amuzaniye.
Malayika aza iwabo aramubwira ati : » Ndakuramutsa, Mutoni w’Imana ; Ngagasani arikumwe nawe. »
Iyi ni Indamutso malayika Gabrieli yashikirije Mariya. Ni Imana ije mu bantu yikishije bugufi, ikemera kwigira umuntu. Yaje isanga Mariya imusaba kugira uruhare mu mugambi wayo wo gukiza isi.
Bavandimwe ubu butumwa Imana iha Bikira Mariya burakomeye , buteye ubwoba kandi bwaramutunguye, burenze ubushobozi n’imyumvire y’umuntu. Ariko Imana iramukomeza : « Wigira ubwoba Mariya, kuko wagize ubutoni ku Mana… »
Umuntu asomye iyi vanjiri, ashobora kuyifata nk’igice cy’amateka y’ubuzima bwa Bikira Mariya, Umukobwa utaravugwaga, wo mumurya utari ukize, wo mu mugi muto wa Nazareth w’abaturage bake bagera ku 150 gusa. Ariko si ibyo gusa, ahubwo ni amateka y’urukundo rutagereranywa n’Icyubahiro Imana igaragariza bene muntu Yo ifata iyambere mu kumwegera. Imana iza idusanga kugira ngo iduhunde inema zayo kandi iduhe ubutumwa.
Bikira Mariya Yakiriye Inkuru Nziza y’umukiro, y’ibyishimo, y’ Umukiza wari utegerejwe imyaka myinshi nuko jambo Yigira Umuntu maze abana natwe. Koko nta kinanira Imana.
N’ubwo Bikira Mariya yagize ubwoba,kubera ubutumwa bukomeye Imana yari imuhaye, abikesheje ukwemera n’inema z’Imana, ntiyatindiganije yahise yemera kuba umuyoboro wo gucungurwa kwa bene muntu. « Ndi Umuja wa Nyagasani ; ibyo bimbeho uko nk’uko ubivuze. » Ni koko yuzuye Inema kandi ahorana n’Imana.
Uku kwemera kwa Bikira Mariya ko kugira uruhare mu mugambi w’Imana wo gukiza isi, kwatumye aba Umubyeyi usumba abandi, Umubye w’umukiza, kwatumye isi ibona umukiro uturuka ku Mana.
Nk’uko twabyumvise mu Isomo rya mbere, umuhanuzi Natani, ahanura abwira Umwami dawudi ko agomba kubakira Imana Ingoro ; umwami Dawudi, yumvaga ari ubutumwa bwiza, ari igitekerezo cyiza cyo kubakira Imana ingoro ayishimira ko yamukuye inyuma y’amatungo ikamugira umwami kandi ikamusezeranya ko Ingoma ye Izaramba. Yezu rero niwe uje gutegeka Inogoma ya se Dawudi ubuziraherezo.
Bavandimwe Natwe ubwacu twumva buri gihe tuberemo Imana umwenda, tukumva twayikorera ikintu kiza cyayishimisha. Hano turumva neza rero ikintu kimwe kandi cy’ingenzi kandi gishimisha Imana ni uko twakora ugushaka kwayo, ni uko twayikingurira umutima wacu, tukayinogera. Ni uko umutima wacu wayibera Ingoro Iyizihiye. Bavandimwe Ishema ryacu, ni ukubakira Imana Ingoro mu mutima wacu.
Ukwemera kwa Bikira mariya kwatumye aba Ingoro y’ Imana nuko yigira umuntu, Iza kubana natwe.
Uku kwigira umuntu kwa Nyagasani, bitwereka ukwicisha bugufi kw’Imana. Imana yinjiye mu mateka y’abantu, yisanisha nabo kugira ngo turusheho kuyinogera.
Natwe rero muri iki gihe, Imana turi kumwe, nituyubakire ingo mu mitima yacu, Bikira Mariya aratwigisha kuyitega amatwi, kuyinogera no gukora ugushaka kwayo. Imana iradukeneye mu mugambi wayo wo gukiza isi. Ikeneye ururimi rwacu kugirango twamamaze Inkuru Nziza y’umukiro, ikeneye amaso yacu kugirango turebe imibabaro y’isi, Ikeneye Umubiri wacu kugirango uyiheshe ikuzo, Ikeneye ibikorwa byacu byiza kugira ngo tugire uruhare mu guharanira umuco wo kwicisha bugufi, gukunda no kubahana.
Icyo Imana idusaba rero ni ukuyemerera kugira uruhare mu mugambi wayo, tukayibwira tutishisha tuti : « Yego Nyagasani Ndaje ngo Nkore Ugushaka kwawe ! yego Nyagasani ngwino uture iwa njye umutima wanjye ukubere ingoro ikwozihiye !» Bavandimwe, ishema ryacu, ni ukuba intumwa z’urukundo, ukuri, amahoro no kubahana, Ni ukuba intumwa z’umwami w’amahoro Yezu Kirisitu.
Bikira Mariya Ntayindi nzira yigeze akurikira, yaranzwe n’imigenzo myiza ; Gukora ugushaka kw’Imana. Natwe uyu munsi aratubwira ati : « Icyababwira cyose mugikore !»
Muvandimwe uyu munsi Imana irakubaza : « Ese waba unyorohera mu mugambi wanjye wo gukiza isi ? Ese waba untega amatwi ngo nkuntume ? Ese untuje he?, Ese ubundi ndi nde mu buzima bwawe bwa buri munsi ? Ese waba waranyakiriye ngo uzansangize abandi muri iyi minsi minsi mukuru yegereje? » bavandimwe, dutege amatwi Imana; nk’umubyeyi Bikira Mariya, Imana iraduha ubutumwa, iraduha inshingano. Nitwanga gutega amtwi ijwi ryayo ngo tuyitumikire, tuzaguma mu mwijima. Nitwemera ubwo butumwa, tuzaba Intumwa z’urumuri.
Bikira Mariya wowe wanogeye Imana twigishe gutumikira Imana mu bakene n’abakeneye ko tubagaragariza urukundo. Twigishe gutega amatwi Imana, dushimishwe no guhura nayo mu baciye bugufi aho gushimishwa no gusesagura , kurya, kunywa no kwambara neza.
Bikira Mariya Mwamikazi w’Intumwa
Udusabire.
Diyakoni Augustin NZABONIMANA


text:
Amavuta ya Elayo afitiye imimaro itatu y’ingenzi mu buzima bwa muntu, ariyo : kuba aribwa, kuba ari mavuta yo kwisiga no kuba umuti. Amavuta ya elayo akennye cyane kuri acide gras akaba arinda indwara zitandukanye harimo kanseri y’ibere kandi akaba yongera icyizere cyo kubaho k’uturemangingo tw’umuntu.
Dore uburyo wakoresha amavuta ya elayo ukagira umusatsi mwiza
Ibikoresho :
Huile d’olive yo mu bwoko bwa extra Vierge
Micro ondes
Agakoresho upfuka mu mutwe ugiye koga (Bonnet de douche)
Igitambaro cy’amazi
Uko bikorwa :
Shyira igice k’ikirahre cy’amavuta ya elayo muri micro onde, ayo mavuta amaremo amasegonda 20
Shyira igitambaro cy’amazi ku bitugu kugirango imyenda itajyaho amavuta
Suka utuvuta duke mu kiganza ugende usiga mu musatsi usa n’uwukorera masaje gahoro gahoro.
Sigamo ugeze aho umusatsi utereye niba ufite imisatsi ikomeye, niba yoroshye siga hejuru gusa amavuta aze kwigeza aho imisatsi itereye.
Komeza umese mu mutwe kugeza igihe amavuta akwiramo neza
Amabara agakoresho ko mu mutwe karinda amazi gakoze muri plastiki
Rekera ayo mavuta mu mutwe mu minota 30
Oga mu mutwe ukoresheje shampo, ubundi ujye muri casque imisatsi yumuke neza
Nyuma yo kumutsa imisatsi uzabona ko iri gusa neza kandi yarambutse.
Uko wakoresha huile d’olive ukagira imisatsi myiza
Amavuta ya Elayo afitiye imimaro itatu y’ingenzi mu buzima bwa muntu, ariyo : kuba aribwa, kuba ari mavuta yo kwisiga no kuba umuti. Amavuta ya elayo akennye cyane kuri acide gras akaba arinda indwara zitandukanye harimo kanseri y’ibere kandi akaba yongera icyizere cyo kubaho k’uturemangingo tw’umuntu.
Labels: umusatsi


text:
Muri iyi minsi abantu bagenda bavanga iby’umwuka ndetse n’ iby’umubiri, bigatuma abenshi batekereza ko impano z’umwuka nyakuri zaba zitagikora.
Ariko twizera ko abakristo muri iki gihe bacyakira impano za Mwuka Wera, "Icyakora hariho impano z’uburyo bwinshi, ariko Umwuka ni umwe. Kandi hariho uburyo bwinshi bwo kugabura iby’Imana, ariko Umwami ni umwe. Hariho n’uburyo bwinshi bwo gukora, ariko Imana ikorera byose muri bose ni imwe, umuntu wese agahabwa ikimwerekanaho Umwuka kugira ngo bose bafashwe. Umwe aheshwa ijambo ry’ubwenge n’Umwuka, undi agaheshwa n’uwo Mwuka ijambo ryo kumenya, undi agaheshwa n’uwo Mwuka kwizera, undi agaheshwa n’uwo Mwuka impano yo gukiza indwara,Undi agahabwa gukora ibitangaza, undi agahabwa guhanura, undi agahabwa kurobanura imyuka, undi agahabwa kuvuga indimi nyinshi, undi agahabwa gusobanura indimi, ariko ibyo byose uwo Mwuka umwe ni we ubikorera muri bo, agabira umuntu wese uko ashaka" - 1 Abakorinto 12:4-11.
Mu gitabo cyitwa "The Holy Spirit" cyanditswe na Billy Graham, yavuze ko Umwuka Wera ari we uhitamo impano agabira uwo ashatse ku nyungu ze ariko nyamara Mwuka Wera agakomeza kugenzura imikoreshereze y’izo mpano yatanze.
Billy Graham yakomeje avuga ko imbuto za Mwuka Wera zikwiye kuranga umukristo wese ariko impano z’Umwuka Wera zo zigatandukana bitewe n’uko Imana yabiteguye. "Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda. Ibimeze bityo nta mategeko abihana"- Abagalatiya 5:22-23. Izo ni zo mbuto abizera bose bagomba guhuriraho ariko ntiwavuga ngo bazagira impano zimwe.
Tugomba kumenya ko impano z’Umwuka wera zitangwa na Mwuka Wera kandi zigomba kwitabwaho kuko ari iz’ ingenzi mu buzima bw’umukristo, zigakoreshwa mu gushyira hejuru izina ry’Imana no kubaka umubiri umwe . Nk’abakristo ntabwo zikwiye gukoreshwa hagamijwe kugaraza ko umwizera umwe ari we uri hejuru y’undi cyangwa ko umwe ari umukiranutsi kuruta undi.
Kandi mujye mwibuka ko Pawulo intumwa yavuze ko impano z’Umwuka zikwiye kuyoborwa n’urukundo kandi ibintu byose bigakorwa mu mucyo no ku murongo unoze "Ariko byose bikorwe neza uko bikwiriye, no muri gahunda"- 1 Abakorinto 14:40. Uzaryoherwa n’impano z’umwuka igihe uzikoresha mu kubahisha Imana no gushyira hejuru izina ryayo.


text:
Korali Penuel yo mu itorero rya ADEPR Kabarondo -Ishimwe igiye kumurika Alubumu yayo ya mbere y’amajwi.
Nyuma y’Imyaka 15 itangiye umurimo w’Imana, korali Penuel yo mu itorero rya ADEPR umudugudu Ishimwe, Paruwasi ya kabarondo, itorero ry’Akarere ka Kayonza, ururembo ry’Iburasirazuba igiye kumurika alubumu yayo ya mbere y’indirimbo z’amajwi.
Nk’uko bitangazwa n’umuyobozi wa Korali Penuel, Bwana HABIYAKARE Pierre Vincent, ku cyumweru tariki ya 23 Gashyantare 2014, nibwo iyi korali iteganya igikorwa cyo kumurika ku mugaragaro Album yabo ya mbere y’indirimbo zabo z’amajwi, iyi Album bakaba barayise “NSHINGA AMABUYE Y’INZIBUTSO”, iki gikorwa kikazabera ku rusengero rwa Adepr ishimwe aho basanzwe basengera, kwinjira bikazaba ari ubuntu.
Bwana HABIYAKARE, yakomeje adutangariza ko uyu munsi uzaba ari umunsi mukuru ukomeye kuri bo no kubazaza kubashyigikira bose, kuko bazagira umwanya uhagije wo gushimira Imana ibyo ibagejejeho, ndetse bakanatarama bumva n’indirimbo zihimbaza Imana z’abahanzi batandukanye bazaba batumiwe, harimo na Korale Louange yo mu itorero rya Adpr Gatsata mu rurembo rw’umugi wa Kigali abantu bakunda cyane, bityo akaba ararika abantu bose kuzaza kwishimana nabo.
Twababwira ko Korali Penuel yatangiye umurimo w’Imana tariki ya 06 Kanama 1999, ari itsinda ry’abanyeshuri batandatu batangiye baririmba mu rusengero, mu mwaka wa 2009 bamaze kwaguka bahinduka Korari bitwa Penuel, iki gihe nibwo bafunguye amarembo bemerera n’abandi bakirisitu babishaka batari abanyeshuri bafatanya nabo kuririmba, kuburyo kuri ubu iyi korari igizwe n’abaririmbyi 53 muri bo 60% akaba ari urubyiruko.
Korari Penuel yamenyekanye cyane mu ntara y’uburasirazuba bitewe n’indirimbo zayo abantu bakunda cyane, ndetse no mu bikorwa bitandukanye nka gahunda yo gufasha bamwe mu banyeshuri batishoboye, kwishyura amafaranga y’ishuri baba ari abo mu itorero ryabo ndetse no hanze y’itorero.


text:
Ni umwanzuro nyamukuru abo basore n’inkumi 754 batahanye nyuma yo gusoza itorero ry’intore z’Inkomezamihigo ryaberaga mu kigo cya gisirikare cya Gabiro. Ryatangiye ku itariki ya 06 risozwa ku ya 13 Ukuboza 2016.
Umwanzuro wo gusenyera umugozi umwe no kureba mu cyerekezo kimwe cyo guteza imbere igihugu bawuhuriyeho nyuma y’ubuhamya bukomeye buri wese yagiye agarukaho.
Muri bwo ngo bagiye basanga hari akaga bahuye na ko kagateza umwiryane n’amacakubiri mu banyarwanda nyamara nta ruhare bo babigizemo.
Abavutse ku bafashwe ku ngufu ntibazaheranwa n’amateka akarishye
Bamwe mu bagarutse ku mateka yihariye yaranze ubuzima bwabo bw’ahashize ariko bagomba kurenga ntibaheranwe na yo barimo uwitwa Uwase Angelique.
Afite imyaka 21 y’amavuko akaba arangije amashuri yisumbuye. Avuga ko yavutse ku mubyeyi wafashwe ku ngufu n’abakoraga Jenoside.
Mu buhamya bwe, Uwase avuga ko mbere yo kuza mu itorero hari abamubwiraga amagambo akamukomeretsa ndetse akicuza n’impamvu nyina atakuyemo inda ahubwo akamureka akavuka.
Yemeza ko avuye mu itorero yiyakiriye ndetse akaba atahanye n’imyumvire mishya.
Urugero atanga rw’ibyamukomerekeje ngo ni igihe yigaga mu mashuri abanza.
Yagize ati “Hari umwana naganirije ku mateka yanjye, kubera ko hafi y’ikigo hari abatigiste (abakoraga imirimo nsimburagifungo), tuhanyuze arambaza ati ‘kuki uba udasuhuje ababyeyi bawe?’
Byarangoye kubyakira, narababaye cyane kuko nanjye ayo mateka nayisanzemo, ari mama nta ruhare yabigizemo, nanjye ubwanjye nta ruhare nabigizemo.”
Uwase yakomeje agira ati “Ariko mu itorero nkuyemo isomo ryo guha umubyeyi agaciro no kumwubahira kuba yarambyaye akanshyira ku isi mbona amahirwe menshi cyane, ndiga, mbasha kujya mu bandi.”
Uwase asaba urubyiruko bagenzi be ubufatanye, bityo bakagera ku iterambere bifuza.
Abavutse ku bakoze Jenoside bakeneye kwitwa Abanyarwanda gusa
Abavutse ku bakoze Jenoside na bo ngo ntacyo bishinja cyababuza gufatanya n’abandi banyarwanda kwiyubakira igihugu.
Hagenimana Emmanuel umwe muri uru rubyiruko, yarangije amashuri yisumbuye ubu arahinga akorora n’inkoko.
Avuga ko yakuze abona afite nyina wenyine. Ngo yamubajije se aho aba amubwira ko afunze kubera uruhare ashinjwa kugira muri Jenoside.
Hagenimana byamugizeho ingaruka kuko yakuze atabona se, igihe yageraga hagati mu myigire ye akabura amafaranga y’ishuri nabyo bikamubabaza, kuko se wagombaga kuyamushakira yari afunze.
Inyigisho zo mu itorero ngo zatumye abasha kumva uburemere bwa Jenoside, asanga se yaragombaga guhanirwa ibyo yakoze kugira ngo n’abandi batazabikora.
Ati “Twabonye uburyo igihugu cyasenywe n’uburyo cyubatswe nanjye mpita niyemeza kugira icyo nkora kugira ngo ntange umusanzu wanjye mu kubaka igihugu, no guharanira ko ibyabaye bitazongera kubaho ukundi."
Hagenimana avuga nasubira aho atuye azakusanya abasaza n’urungano akababwira ko nta muhutu, nta mututsi, nta mutwa, ahubwo bose ari Abanyarwanda.
“Nahunze igihugu cyanjye ntakabaye ngihunga"
Nyirarukundo Bora nawe witabiriye itorero, avuga ko yababazwaga no kuba yarakuriye mu buhungiro atagakwiye guhunga igihugu cye.
We agira ati “Jye nasanze ndi mu bagezweho n’ingaruka za Jenoside kuko sinakuriye mu Rwanda.
Nahungishijwe igihugu cyanjye, nakabaye narakuriye mu Rwanda. Nahunze igihugu cyanjye ntakabaye ngihunga."
Nyirarukundo akomeza avuga ko iri torero barigiyemo bagifite imyumvire yo kubonamo undi ubwoko, ariko mu cyumweru kimwe bamaze, bakaba barasanze bahuriye ku bunyarwanda.
Abaturutse mu mahanga biyemeje kunyomoza abasebya u Rwanda
Mu itorero ryiswe “Urunana rw’Urungano Inkomezamihigo”, harimo 69 baturutse mu bihugu 13, ari byo Mozambike, Zambiya, Kameruni, Maroc, u Burusiya, u Bubiligi, u Bushinwa, Kenya, Uganda, Tanzaniya, Ghana, Gambiya na Suwazilandi.
Kamariza Nkusi Winnie waje mu itorero aturutse muri Kenya, avuga ko icya mbere cyamutangaje yaje azi ko aje kwiga igisirikari nk’uko abantu babimubwiraga, ariko ngo yasanze inyigisho zihatangirwa ari ingirakamaro.
Ati "Hanze y’igihugu baba bakubwira ngo mu Rwanda haracyariyo Jenoside, haracyariyo ubwoko, bakureba mu isura bakakwita umututsi cyangwa umuhutu.
Ariko hano mu itorero batwigishije kutumva abavuga ibyo no kutabiha agaciro, ahubwo tugaharanira kubaka u Rwanda.
Mugenzi we witwa Nshimiyimana Jean Pierre waje aturutse mu gihugu cya Tanzaniya, akaba ahagarariye urubyiruko muri Diaspora ya Dar es Salaam.
Yagize ati “Mu mihigo twahize, twiyemeje kunyomoza abavuga amakuru atari yo kuko usanga hari abantu bari hanze bavuga igihugu cyacu bagisebya."
Minisitiri Kabarebe ahuza amateka mabi n’ubuyobozi bubi bwariho hambere
Minisitiri w’ingabo General James Kabarebe ubwo yaganirizaga uru rubyiruko ibyerekeranye n’urugamba rwo kubohora u Rwanda, yashimangiye ko amateka mabi buri wese yagarutseho mu buhamya bwe ari ingaruka z’ubuyobozi bubi.
Ati "Niba uri umwana warokotse Jenoside, ni icyo wazize. Ababyeyi bawe, benewanyu bazize ubuyobozi bubi, budakunda igihugu, butanikunda.
Niba uri umwana ukomoka ku babyeyi bakoze Jenoside, bakayihanirwa, ikibazo wagize ni kimwe gusa.
Ni uko ababyeyi bawe bazize abayobozi babi, babashyize muri gahunda mbi, kubera inyungu zabo, nawe ukagerwaho n’ingaruka z’ubwo buyobozi bubi.
Minisitiri Kabarebe, yabwiye urwo rubyiruko ko igihugu cyabohowe n’urubyiruko, arusaba kudaheranwa n’amateka mabi yaranze igihugu, ahubwo arushishikariza gusigasira ibyagezweho.
Yabasabye kandi kurushaho kubiteza imbere ndetse no kwirinda ko hari uwabisenya babona.
Ibitekerezo ( 6 )
Afande James ndamukunda cyane ahora ampa ikizere kejo hazaza hange Imana izampfashe umunsi umwe nzamubone tuganire. In shaa Allah
Jye nemera Kabarebe rwose ukuntu ahora aduha impanuro akanatubwira ubutumwa bwubaka roho. Imana yaduhaye abayobozi beza twaritomboreye pe.
Ababyeyi baraduhemukiye bishora mu bwicanyi, batuma dusigarana icyasha, ariko nibura turashima leta y’ubumwe yaduhaye ijambo, ikanadutinyura kuba twajya ahagaragara tukanagira ijambo kubera gahunda ya Ndumunyarwanda. 2017 Ntituziteshe amahirwe yo gukomeza Imihigo turi kumwe n’umuyobozi wacu twikundira Paul kagame
Imana ishimwe ko urubyiruko rw’urwanda ruri mu maboko meza y’ubuyobozi bwiza. Kera ivangura moko ryari ryaramunze urubyiruko none ubu nibo bumva neza gahunda ya ndi umunyarwanda icyo aricyo! Bravo RPF Inkotanyi yomoye ibikomere bya benshi.
Urubyiruko nirwo maboko y’igihugu, duharanire gukora cyane tuzamure urwatubyaye, duharanire ko ibyabaye bitazongera. Twiyubakire ejo hazaza heza.
Urubyiruko rwakoreshejwe mu gushyira mu bikorwa jenoside, ariko ubu nibura nirwo ruharanira kuba mu gihugu cyiza! Nabyo ni ibyo kwishimirwa.


text:
Ujye ubikira ijambo ry’Imana mu mutima wawe bizakurinda kuyicumuraho!
‘’Nabikiye ijambo ryawe mu mutima wanjye, kugira ngo ntagucumuramo.’’ Zaburi 119:11
Abantu benshi mu minsi ya none ubona bafite inyota y’ijambo ry’Imana kandi ukabona bashishikajwe no kurishakisha.
Akenshi usanga igihangayikishije ari uko imikirizwe ya bamwe idakwiriye, ugasanga umuntu wari ukwiye kuba ikitegererezo niwe uri gukora ibidakorwa.
Hari ubwo umuntu ku giti cye agerageza uko ashoboye kugira ngo adacumura ku Mana ariko akisanga yacumuye akaba nka wa muririmbyi wavuze ngo agerageza uko ashoboye kwibuza inama mbi z’ibyaha ariko akabyibonamo. Ntabwo rero aba ari ibintu byoroshye kubaho ubuzima budacumura ku muremyi ariko kandi birashoboka, kuko Imana ntiyari kudusaba ibintu bidashoboka.
Uko bisa kose ibintu bitunanira hari ababishoboye kuburyo nta rwitwazo na ruto twabona, uwandikiye Abaheburayo yaravuze ngo ‘’Ubwo tugoswe n’igicucu cy’abahamya bangana batyo, twiyambura ibituremerera byose n’icyaha kibasha kutwizingiraho vuba, dusiganirwe aho gutegekwa twihanganye’’ Abaheburayo 12:1
Aha bari bamaze gutondeka intwari zose zo kwizera. Ibi bintu byo gukizwa turimo hari abacuruje bakiranuka muri byo, hari abakoze politiki birakunda, abacishijwe bugufi birakunda, abakomeye n’aboroheje Imana yibikiye muri buri cyiciro uwaguhamiriza ko ibyakunaniye byashobokaga.
Dawidi nawe yabayeho ubuzima bujya gusa n’ubu, yibaza icyo yakora kugira ngo atsinde umubiri, isi na satani bimutera gucumura asanga nta kintu na kimwe kibaho cyahesha umuntu wizera kubaho ubuzima budacumura uretse kubika ijambo ry’Imana mu mutima.
Umutima w’umuntu ubamo ibintu byinshi rimwe na rimwe hakaba igihe usanga harimo nibidashobora kukugirira akamaro, urugero inzika, ubugome, amaganya, ubwibone n,ibindi byinshi kandi ibyo byose nta na kimwe gishobora kubaho ubuzima budacumura, ahubwo ni bya bindi bituma kamere icumura ikura, ariko umutima wawe iyo uwubitsemo ibyanditse byera hamwe n’amagambo Imana yakubwiye biragufasha bikurinda kuyicumuraho.
Iyo ugiye gutana Ijambo ry’Imana wabitse mu mutima wawe rirakugarura, iyo wihebye ijambo ry’Imana riri muri wowe riraguhumuriza kandi rikakugarura ugiye gutana.
Ijambno ry’Imana ni itabaza rimurikira ibirenge byacu, rituyobora inzira nziza Imana ishaka.


text:
May 17, 2016 Bienvenu Ndacyayisenga Impuguro 0
Mu bintu byose Paulo yahuguriye abakristo, yongeyeho ngo mukenyere ukuri. Ukuri ni ikintu gikomeye ndetse kitoroshye kurindwa kuko akenshi ushobora gusanga hari aho wakureka ukabyungukiramo mu buzima busanzwe ukaba urirengeye, ariko nubwo bimeze bityo niyo ntwaro wakwitwaza umwanzi ntabone icyo akakurega, ikindi gukomera kukuri bihindura umuntu inyangamugayo cyangwa se uwo kwizerwa bitari imbere y’Imana gusa ahubwo n’imbere y’abantu.
Ukuri umuntu arabanza akakumenya bikaba intambwe yambere hanyuma kugira ngo bimuhindure inyangamugayo abishyira mu bikorwa, iyo rero ubuze ukuri uhinduka indyarya, kandi iyo wiyerekanye nk’indyarya nta ngingo iba ikurengera imbere y’Imana kuri satani, kuko ubunyangamugayo bwawe nibwo butera Imana kukwemera no kugutangira ubuhamya imbere ya satani ndetse yewe n’abantu.
Nabonye ikintu kibi kibaho ni ukuvumburwa ko wabeshyaga ugashaka kwigarura ngo uvuge ukuri birakugora ukicwa n’ikimwaro ariko ntakiza nko kurengerwa n’ukuri cyangwa abantu bakaba bose bavuga bati mubaze Runaka ntajya abeshya amakuru abaha ndemera ayo, wumva ari byiza mbega uba mwinshi wumva bikanezeza cyane, Umubwiriza yaravuze ngo kuvugwa neza kuruta amavuta atamye y’igiciro cyinshi ( Umubwiriza 7:1).
Umuntu udafite ukuri muri we ntabwo aba ari umwe burya aba arimo benshi kuko uko agaragaye none siko agaragara ejo umuntu ashobora kugira imyitwarire mu rusengero, yagera kukazi akagira iyindi, yagera murugo akagira iyaho yaba ari kumwe n’inshuti akagira indi kuburyo umubonye hamwe ashobora kukubaza ati we nonese uriya niwe ko nari ntaramubona asenga kuko bakorana, uwo kukazi, uwo kurusengero nawe ati nonese ko nari nziko ari umukristo, uyu muntu hano hose ntabunyangamugayo bamubonaho kuko aho ageze asa naho uko abonye abanyabyaha aba aho, yagera aho basenga akaba aho, ibi si ubunyangamugayo kuko burya ibintu boyse bigera aho bikagaragara ubunyangamugayo bwawe bukarangira.
Iyo satani akurwanyirije mu kubura ukuri ntibimutwara imbaraga nyinshi arahakuyobereza ukihagararaho ubundi ugatangira kubihuza n’iminsi no kugira ubwenge ariko birangira utakaje ubunyangamugayo bwawe imbere y’Imana ndetse n’abantu, ariko Bibiliya yatubwiye ngo dushikame dukenyeye ukuri.
Muhagarare mushikamye mukenyeye ukuri mwambaye gukiranuka nk’icyuma gikingira igituza. (Abefeso 6:14)
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nov 06, 2015 Bienvenu Ndacyayisenga Amadini 0
Imana ni urukundo kandi abakundanye irabashyigikira iyo ntazindi ngaruka ibona mu kubana kwabo, kubera Imana idukunda kandi ikaba iturebera aho tutareba; birashoboka rwose ko Imana yakubuza gukomeza kubana kandi mukundana kubera ko hari ibyo iba ishaka kubarinda cyangwa hari ibyiza idashaka kubavutsa, kuri umwe mubakundanye cyangwa kuri mwembi;
Imana ishobora kandi kugusaba kubana n’uwo utakundaga kubera izo mpamvu; kandi impungenge zo kuba urugo rushobora gusenyuka kubera ko uba ubanye n’umuntu udakunda, ntizibaho iyo ari Imana yabahuje: muri make ibaha n’urukundo rwo gukundana iyo mubanye.
Muri make birashoboka cyane gukundana n’umuntu Imana ikababuza kubana, ariko kubera ko abahanuzi b’ibinyoma babaye benshi ndetse hakaba n’abanyamubiri n’abanyamitwe benshi baba bashaka gutanya abakundana biyitirira Imana, bisaba gushishoza, ndetse si byiza kwemera ko Umwuka runaka wakubwiye gutandukana n’uwo mukundana ko ari ukuri, Imana itarabikwibwirira nka nyirubwite; cyakora ubuhanuzi bw’abandi bwo bushobora kukubera ikimenyetso cy’ibyo Imana yakwibwiriye nka nyirubwite, ariko ataribwo gusa washingiyeho utandukana n’umukunzi wawe!
Umukunzi wawe nakubwira ko Imana yabyanze rero, ntuzahite wumva ko abeshya, ahubwo muzicare mubiganireho munafatanye kureba koko niba ari Imana yabivuze, mufatire umwanzuro hamwe, kugirango nyuma hatazagira ugenda uvuga ngo barambenze bikanabafiramo urwango nyuma yo guhagarika imishinga yanyu.
Nd. Bienvenu/Isange.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ese Kiliziya Gatolika ikwiye gusaba imbabazi kubera Jenoside yakorewe Abatutsi mu Rwanda?
Uko nabibonye abayobozi ba Kiliziya Gatolika mu Rwanda bagombaga gusaba imbabazi ubwabo, bazisabira bagenzi babo batannye mbere yo kuzisabira abo yita abana bayo.
Kuwa 16 Ukuboza 2016, ubwo yari mu Nama ya 14 y’Igihugu y’Umushyikirano, Perezida w’Inama y’Abasenyeri mu Rwanda, Musenyeri Filipo Rukamba yavuze icyo we na bagenzi be babitekerezaho.
Mgr. Rukamba avuga ko ikibazo gihari ari uko batemera ko Kiliziya yakoze Jenoside, kuko itayiteguye kandi ngo n’ikimenyimenyi ngo ntabwo yatanze intwaro.
Yakomeje avuga ko ariyo mpamvu nyuma y’imbabazi basabye, yumvaga bisa n’ibigarukira aho.
Kutumva uruhare rwa Kiliziya muri Jenoside ni ikibazo
Nemeranya na Mgr. Rukamba ko kutemera uruhare rwa Kiliziya Gatolika mu Rwanda ari ikibazo nk’uko yatangiye abivuga. Ni ikibazo kumva ko abahagarariye iyo Kiliziya batatanze “intwaro muri jenoside yakorewe Abatutsi”.
Umuntu abyoroheje ashobora gupfa kwemera ko Jenoside yateguwe nta nkunga ubuyobozi bwa Kiliziya buhaye leta yayiteguye ikanayishyira mu bikorwa. Jenoside ni icyaha gitangirira mu bitekerezo. Si icyaha gikorwa bitunguranye. Ibyo bitekerezo, Kiliziya Gatolika yabigizemo uruhare runini.
Mu ijambo rya Papa Jean Paul II ubwo yari mu Rwanda mu 1990, yibukije ko “Ivangurabwoko ryaciye ibintu mu Rwanda kandi na Kiliziya Gatolika itirinze gukora iryo vangura”. (Reba Inyandiko yanjye nise ‘Kiliziya Gatolika iritoteza’— Imvaho Nshya N° 1288 tariki ya 14-20 Kamena 1999)
Ibyo Papa yavugaga byari bifite ishingiro ariko ku mpamvu zo gucunguza umwete igihe ndafata ingero za vuba gusa.
Mu Rwanda Jenoside yatewe n’imyaka myinshi yakoreshejwe mu gucengeza irondabwoko n’inyigisho z’urwango ku Batutsi n’ivangura ryitwa iringaniza kandi Kiliziya Gatolika ibishyigikiye.
Arikiyepiskopi Vincent Nsegiyumva ntahakana uruhare rwa Kiliziya Gatolika mu butegetsi bw’u Rwanda
Umunyamakuru wa Kinyamateka yagiranye ikiganiro na Mgr Nsengiyumva (Kinyamateka: Urup. 6-7 N° 1346 – Gicurasi II 1991) wamubajije ngo “Muri iki gihe igihugu kigiye kugendera ku mashyaka menshi, ni izihe nama Kiliziya yaha abakirisitu ngo bamenye uko bazabyifatamo? Kiliziya yo se izafata uwuhe murongo ko iyo urebye mu mateka ya mbere gato y’ubwigenge usanga yari ishyigikiye amashyaka yarimo rubanda nyamwinshi (PARMEHUTU, APROSOMA).”
Mgr Nsengiyumva aramusubiza ati “Nk’uko bigaragara mu mateka, Musenyeri Classe yaba yarafashije Rudahigwa kwima. Ndetse Musenyeri Deprimoz na Bigirumwami nabo bakomeje kumushyigikira. Ku bwa Musenyeri Perraudin, guhera muri za 1956, ibintu byatangiye guhinduka. Ibaruwa y’igisibo yanditswe mu mwaka wa 1959 ngo yaba itararebwe neza n’abari ku butegetsi ndetse igatera n’imyigaragambyo. Manifesite y’abahutu igiyeho ibintu birashyuha. Amashyaka aza kuvuka. Uko Kiliziya yifashe muri ibyo bihe, simbizi nari nkiri muto. Nagiye i Burayi aho ngarukiye muri 71 nsanga ishyaka risigayeho ku mugaragaro ari PARMEHUTU. Ibya nyuma ya 73 byo ndabizi, twafatanyije n’ubutegetsi.”
Igisubizo cye kirimo byinshi
Hari ibyo avuga abihamya (akiri muto cyane cyangwa ataravuka) n’ibyo ashyiraho “ngo” ndetse n’ibyo ngo atazi kubera ko yari muto cyangwa atari ahari! Ni ah’umusomyi. Cyane no kumva icyo yavuze muri “twafatanyije n’ubutegetsi”.
Muri icyo kiganiro umunyamakuru wa Kinyamateka, yabajije Mgr. Vincent Nsengiyumva ngo “Muri izi ntambara abazifungiwe n’ubwo mwabasuye kenshi, bagaye uruhare rwa Kiliziya mu ifungurwa ryabo. Ntimwababwira umurimo wakozwe na Kiliziya Gatolika benshi batanigeze bamenya?”
Mu gisubizo cya Arikiyepiskopi yavuze nk’ufatanyije n’ubutegetsi koko
“Twagiye muri gereza ndetse nagiyeyo kenshi jyewe. Bariya bantu bari mu munyururu bakaba bafungiwe ubukotanyi, bwaba bwo butaba bwo. Ubukotanyi bukaba bwarashakaga guhirika Habyarimana. Abo ngabo ndabona ko kandi bari na benshi. Nabagereranya na paruwasi ikeneye gusurwa na Musenyeri kurusha izindi. (…) Izo mbabare, kwaba ukuri kutaba ukuri, izo mfungwa, yenda bamwe b’Inkotanyi, abandi b’abere; noneho izo nkotanyi … nako ni ibyitso, zikaba zarababajwe n’uko bazivumbuye mu bukotanyi, noneho abere bakababazwa n’uko bafunzwe kandi barengana.”
Uyu ni Arikiyepiskopi wemeza ko hari ibyitso byafashwe, ko ubwinshi bwabo abubonamo ikingana na Paruwasi akwiye gusura nka Musenyeri. Kuri we, akarengane kabo ntikamureba.
Vincent Nsengiyumva yasubije nka “Kiliziya” bitari ku giti cye, kandi mu kinyamakuru cya Kiliziya!
Iyo uhaye akarengane umugisha, ni inkunga n’intwaro ikomeye kuri uwo uvutsa abantu uburenganzira bwabo! Ngo nta ntwaro kiliziya yatanze muri Jenoside?
Ivangura ryiswe iringaniza bararishyigikiye
Umunyamakuru yabajije Arikiyepiskopi Nsengiyumva ku iringaniza ati “Inama na za raporo zimwe zivuga ko mu bihayimana borohereza abatutsi kwinjira muri iyo miryango, naho abahutu bakabaca intege. Ibyo byanditswe mu binyamakuru bimwe na bimwe. Ayo makosa niba yarabayeho yateye ingaruka zihe? Ese ubundi Kiliziya politiki y’iringaniza y’amoko iyibona ite, irarishyigikiye”?
Ibisubizo yatanze mu izina rya Kiliziya birivugira
Yagize ati: “Icyo kibazo kugisubiza biraruhije, kuko nta washimisha bose. Ushobora kugira utya uti “reka ndebe uburyo imibare iteye n’uko ibyerekana”. Washaka kubigenza utyo bati “ni ukuronda akoko”. Ibyo ngibyo barabivuga ngo Abatutsi nibo benshi mu bihayimana kandi koko nibo benshi. Ntihagire uzanyikoma, mugende mundebere mu bafurere b’Abayozefiti (Josephites), ubaze hose. Byagenze bite? Ibyo simbizi. Ariko ni ko biteye. Uwavuga rero ngo mu bafurere b’Abayozefiti abenshi ni Abatutsi, bavuga ko ari ukurwanya ubwo bwoko. Nyamara ibiriho ni ukuri. Ni ukuri kwambaye ubusa gutya. Byagenze gute nk’uko mubimbaza? Cyangwa mu babikira b’umuryango uyu n’uyu. Mwibimbaza rwose ntabwo mbizi. Cyakora hari ubwo ugira utya ukabona ari ko bimeze.
Kugira ngo wenda rugire (u Rwanda) amahoro iringaniza ryabaho, bitabujije ko abana bose bakwiga bakareba abanyabwenge. Kuvuga ko bamwe babaca intege nk’uko byanditswe mu binyamakuru ngo abana b’abahutu baragenda bakabaca intege, ngo kuko baba bayoborwa n’abatutsi, bakarinda gusezera, ibyo sinabicira urubanza. Ntabwo mbizi. Gusa jyewe nibaza ikibibatera!
Noneho rero uti: “Iringaniza”
Mu myaka ya 1958 hari agatabo ka Makuza na A. Munyangaju kavugaga amakuru yo mu Rwanda (Actualité au Rwanda). Bibazaga icyo gihe ukuntu abana b’abahutu baba ari benshi mu mashuri abanza, hanyuma hakaba bakeya mu yisumbuye. Ni ko byari bimeze ufashe imibare ukajanisha mu bana. 1973 tuzi aho yadusize, uwari uyiyoboye we simuzi. Ariko yo murayizi. Muzi ukuntu abanyeshuri biroshye mu bandi, abana b’abahutu bakirukana abatutsi.
Ibi ntabwo mbishyigikiye kuko nta tegeko cyangwa ububasha bari bafite bwo kubirukana. Ikosa ntabwo ryari kuri abo bana b’Abatutsi bemerewe, ahubwo ku babemereye. Ni uko ari n’amashuri make, naho ubundi umwana wese agomba kwiga. Babonye rero bishobora gutera amakimbirane, iriya politiki bamwe batemera yo kuringaniza aho kugira ngo ibintu bicike ubanza nayemera. Bitabujije ko abana bose bazi ubwenge bakwiga.”
Uwo niwe wari Mukuru muri Kiliziya Gatolika mu Rwanda. Iyo uwitwa umukozi w’imana avuga nk’ibi, Théoneste Bagosora cyangwa Hassan Ngeze bakora iki?
Biracyaza…


text:
- umubavu.com
- ikinyarwanda
- english
- french
-
Mu gihe hari inyamaswa zagiye zicika kubera ibikorwa bitandukanye byagiye bikorerwa muri nyungwe Ubuyobozi bw’iyi Pariki butangaza ko hari igitekerezo cyo kugarura izo nyamaswa nyuma y’ubushakashatsi no gutegura abaturage bayituriye.
Ubuhigi,Ubucukuzi bw’amabuye y’agaciro, inkongi y’umuriro n’ibindi, nibyo byabaye nyirabayazana mu gutuma hari zimwe mu nyamaswa zirimo imbogo n’inzovu zicika burundu muri Pariki y’Igihugu ya Nyungwe mu myaka yashize.
Bamwe mu baturage bavuga ko imibereho yabo yari ishingiye ku buhigi bwakorwaga muri iyi pariki ya nyungwe nkuko bamwe babyivugira.
Ati :”Abavumvu mbere iyo twabaga turi muri pariki dukambitse, dushaka ubuki tunabaza dukora ibisiga ubwo ni inyamaswa twicaga, twashaka umuriro tugatema ibiti ugasanga twajyanye nk’udukono n’udusafuriya”.
Ntihemuka Pierre Umuyobozi w’agateganyo wa Pariki y’igihugu ya Nyungwe yabwiye radiyo y’igihugu ko hari igitekerezo cyo kugira inyamaswa zigarurwa muri iyi pariki ya Nyungwe, ngo nkuko no mu Kagera byakozwe ariko ngo bikazabanzirizwa no kubanza gukora ubushakashatsi no gushyira imbaraga mu gukangurira abaturage akamaro k’izo nyamaswa.
Yagize ati :”Ngira ngo murabona nko mu Kagera urugero byabaye ngombwa ko habanza gushyiramo imbaraga mu kubungabunga Pariki y’ Akagera ,gushyiraho ruriya rukuta rw’amashanyarazi, noneho hakaba hacunzwe neza izo nyamanswa zindi zahozemo zikagaruka muri Nyungwe, rero ku bijyane n’inzovu ni igitekerezo na cyo gitekerezwa gusa bisaba imbaraga nyinshi ahubwo ikigomba gutekerezwaho cyane ni ukwigisha abaturage, nitumara kugera ku rugero rufatika ndetse n’ubwo bushakashatsi na bwo bukorwa kugeza ubu igitekerezo na cyo kirahari ariko ni ikintu kizasaba igihe kirekire kugira ngo babe bazizana”.
Mu gitabo cy’amategeko ahana y’u Rwanda harimo ingingo ya 416 ivuga ko uhamwe n’icyaha cyo gutwika, gutema cyangwa gutemesha ibiti, cyangwa se kwica inyamaswa ahanishwa igifungo kingana n’amezi 6 kugeza ku myaka 2 n’ihazabu y’amafaranga y’u Rwanda angana n’ibihumbi 300 kugeza kuri milliyoni.
- Amwe mu mayeri abanyepolitike bakoresha ngo babashe gutegeka abaturage
- Rusizi:Menya umusozi w’amateka adasanzwe mu butabera bw’Imana n’ubw’abantu
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Ibyabaye kuri iyi ndaya ni agahomamunwa ! somo rikomeye ku zindi ndaya
- Abadepite bagaragaje ko muri Kaminuza hari inzara, basaba leta kongera buruse
- Umugogo w’Umwami Kigeli V Ndahindurwa wagejejwe mu Rwanda
- Abakobwa baje imbere mu mitsindire y’ikizamini cya leta mu 2016
- Perezida Nkurunziza yahanuye ibizaba i Burundi, Isi igahungabana
- Haravugwa ukurasana gukomeye muri Cote d’Ivoire
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
"Nzakugarurira amagara yawe, kandi nzagukiza inguma zawe, ni ko Uwiteka avuga, kuko bari bakwise igicibwa bati ‘Hano n’i Siyoni, hatagira uhitaho."Yeremiya 30:17
Imbere y’Imana umuntu ukomeretse mu mutima ndetse n’utaramenya Yesu, ihora ishaka ko yabaremera umunezero mushya kandi ikabubaka neza yaba mu buryo bwo mu mwuka cyangwa ku buryo bugaragarira amaso.
Uko gusanwa rero Imana igukorera muri Yesu Kristo, nka bizera ba Yesu Kristo, Imana ishaka kubaka abana bayo mu mpande zose z’ubuzima. Bibiliya itubwira ko iyo umuntu ari muri Kristo Yesu aba ari icyaremwe gishya kandi ko ibyakera biba bishize. 2 Abakorinto 5:17
Ibi byerekana guhinduka kugaragarira mu byo wagenderagamo kera uba utagikora ahubwo usigaye ufite ubwiza bwa Yesu Kristo kuko indangagaciro z’Imana ziba ziri muri wowe. Uko ni ugusanwa kwa mbere kwa buri mwizera wa Yesu Kristo. Iyo Yesu Kristo yageze muri wowe ahindura ibintu byinshi mu buzima bwawe kuko abasha no kukomora ibikomere by’imbere muri wowe waba waratewe n’ibihe wanyuzemo, ubuzima cyangwa se abo witaga inshuti bakagukomeretsa, ibyo byose Imana ibasha kongera kugusana kandi byose bigashira.
Imana ntiyobewe ko wakomeretse bikomeye, irabizi pe! Kandi ishoboye kugukiza kuko niyo ifite ubuzima bwawe bwiza mu biganza byayo. Imana hari umunezero w’iteka ryose igutegurira nubwo yemera ukanyura mu bihe bikugoye.
Imana yiteguye kugukubira kabiri kugira ngo ikumare agahinda kose ahubwo iguhe umunezero w’ibihe byose, nkuko Bibiliya ivuga ngo: Mu cyimbo cyo gukorwa n’isoni kwanyu muzagererwa kabiri, mu cyimbo cyo kumwara kwabo bazishimira umugabane wabo. Ni cyo gituma mu gihugu cyabo bazagabirwa kabiri, bazagira umunezero uhoraho. Yesaya 61:7


text:
Dwayne Douglas Johnson w’imyaka 43 uzwi cyane ku kazina ka “The Rock” ni umukinnyi w’umukino wa Catch akaba anazwi cyane muri filime zakunzwe cyane nka The Fast and the Furious, Empire State,Hercules,Pain & Gain n’izindi nyinshi.
Uyu musore ufite ubwenegihugu bwa Canada na Leta zunze ubumwe za Amerika yagize ibyo atangariza Isi kubyerekeye imyemerere ye abinyujije mu kiganiro “Master Class” kiyoborwa n’umunyamakuru Oprah Winfrey.
Umusore The Rock yagize ati : “Mfite imyaka 23 nashakaga kuba umukinnyi ukomeye cyane wa Rugby ariko bagiye guhitamo abakinnyi bari mu ikipe nkuru njye ntibampitamo , narababaye cyane ndagenda nicwa n’umujinya no kwigunga ndetse mpitamo kuzajya nguma mu cyumba mu nzu y’ababyeyi.” Yongeyeho ati “Bibaho ko tugera mu bihe twumva twacitse intege muri icyo gihe twifuza kubwira umuntu ibibazo byacu, ariko ikibazo tugira ni bidukomerera gusaba ubufasha tugahitamo ahubwo kwihagararaho tukabigumana muri twe”
The Rock yatangaje ikintu cyamufashije muri iyo minsi mibi yabayemo Yagize ati : “ Mfite Imishyikirano myiza n’Umuremyi wanjye, mubyumve ndi umunyamahirwe cyane kuko Imana inyitayeho, buri gihe mbona imigisha myinshi”.
Yagiriye inama abantu bose bemera Imana muri aya magambo : “ nubwo tutazi ikizaba ejo dukwiriye kwizera Imana, tugashyira ubuzima bwacu mu maboko yayo kandi tugakomeza gukora nayo izadufasha”.
Ese twe tubigenza gute iyo twigunze?


text:
Impamvu Amajyaruguru ari igicumbi cy’ubukerarugendo mu Rwanda
Intara y’Amajyaruguru ifatwa nk’igicumbi cy’ubukerarugendo mu Rwanda kubera Pariki y’Ibirunga n’ibindi byiza nyaburanga ifite. Inafite ahantu nyaburanga ahantu haranga amateka, ubuvumo, ibiyaga n’ibindi usanga bisurwa cyane na ba mukeraraugendo.
Uwingeri Prospère Umuyobozi wa Pariki y’Igihugu y’Ibirunga yadutangarije ko Amajyaruguru ari igicumbi cy’ubukerarugendo kubera ingagi zo mu birunga zisurwa cyane mu Karere ka Musanze na Burera.
Yadutangarije ko hari gushyirwa imbaraga mu kuzamura (...)
Intara y’Amajyaruguru ifatwa nk’igicumbi cy’ubukerarugendo mu Rwanda kubera Pariki y’Ibirunga n’ibindi byiza nyaburanga ifite. Inafite ahantu nyaburanga ahantu haranga amateka, ubuvumo, ibiyaga n’ibindi usanga bisurwa cyane na ba mukeraraugendo.
Uwingeri Prospère Umuyobozi wa Pariki y’Igihugu y’Ibirunga yadutangarije ko Amajyaruguru ari igicumbi cy’ubukerarugendo kubera ingagi zo mu birunga zisurwa cyane mu Karere ka Musanze na Burera.
Yadutangarije ko hari gushyirwa imbaraga mu kuzamura ubukerarugendo buhakorerwa, ati ”Ubukerarugendo bugomba kwaguka n’ibindi bigasurwa. Igishanga cya Rugezi kigasurwa, ibiyaga bya Burera na Ruhondo, n’ubukerarugendo bw’umuco bugatezwa imbere”.
Yanavuze ko hatunganyijwe ubuvumo mu Karere ka Musanze, bityo abagana mu Majyaruguru bakazajya naho bahasura.
Abatuye Akarere ka Musanze twaganiriye badutangarije gafite banafite ishyamba rya Nkotsi na Bikara. Iri shyamba riri mu byiza nyaburanga usanga binogeye amaso.
Akarere ka Burera ko gafite igishanga cya Rugezi kirimo inyoni zikurura ba mukerarugendo, Kanubatsemo iminara bazireberamo.
Ngoga Télesphore ushyinzwe kubungabunga urusobe rw’ibinyabuzima n’ibidukikije mu Kigo cy’Igihugu cy’Iterambere (RDB), yadutangarije ko iki gishanga ari cyo gisigayemo inyoni nyinshi z’imisambi isaga 100 mu gihe iri kugenda icika. Iki gishanga kinafite inyoni z’inshenjebere zikundwa na ba mukerarugendo.
Aka karere gafite ibindi byiza nyaburanga birimo ikiyaga cya Burera na Ruhondo, urugomero rw’amashanyarazi rwa Ntaruka ruha umuriro w’amashyanyarazi ibice byinshi by’igihugu.
Umuyobozi wa Pariki y’Ibirunga yadutangarije ko iyi Ntara ifite ahantu nyaburanga hatandukanye, ikanagira inyamashwa n’inyoni usanga zikundwa na ba mukerarugendo zirimo ingagi zo mu Birunga zisurwa cyane na ba mukeraragendo b’abanyamahanga. Bityo umusaruro ubuvamo ugafasha mu guteza imbere Igihugu n’ibikorwa y’abahatuye, ndetse nabo bakiteza imbere binyuze mu makoperative.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nyamasheke: Abayobozi bagiye gukora akazi urugo ku rundi
Mu nama yahuje abayobozi b’imirenge n’ubuyobozi bw’akarere , tariki ya 17 Nzeri 2014, umuyobozi w’akarere yavuze ko nyuma yo gusinyana imihigo n’umukuru w’igihugu, More...
Gakenke: Bagiye gushyira mubikorwa ibyo basabwa nk’abaturage ubutaha bazigire imbere mu mihigo
Bamwe mubatuye akarere ka Gakenke bavuga ko n’ubwo akarere kabo kaje ku mwanya wa cumi na gatanu ku rwego rw’igihugu mu mihigo bakabyakira, ngo ntibashaka kuzongera kuza inyuma y’umwanya wa More...
Gisagara: Inzego zishinzwe impunzi ziyemeje gukora ibishoboka ngo impunzi z’abanyecongo zimererwe neza
Minisitiri Seraphine Mukantabana yijeje impunzi z’abanyecongo ko bazakomeza kuzifasha uko bishoboka Minisitiri Seraphine Mukantabana ufite mu inshingano ze imicungire y’ibiza n’impunzi, hamwe More...
Kayonza: Umuyobozi mushya w’akarere ushinzwe imibereho myiza y’abaturage ngo yiteguye kuba umugaragu w’abaturage
Uwibambe Consolee uherutse gutorerwa kuba umuyobozi w’akarere ka Kayonza wungirije ushinzwe imibereho myiza y’abaturage ngo yiteguye kuba umugaragu w’abaturage kugira ngo inshingano yahawe More...
Ruhango: Haracyari byinshi byo gukora kugirango imihigo igende neza
Aha haramurikwa uko akarere ka Ruhango kari kwesa imihigoi ya 2013/2014 Ibi ubuyobozi bw’akarere ka Ruhango bwabisabwe mu mpera z’icyumweru gishize, ubwo itsinda ry’intara y’Amajyepfo More...
Gisagara: Muri Nyanza intore zahanze umuhanda wa km 1
Intore zo ku rugerero mu murenge wa Nyanza zikomeje ibikorwa byazo bigamije iterambere ry’akarere, aho ziri guhanga umuhanda ureshya na km1 uhuza kiriziya y’ahitwa Higiro n’uturuka mu karere More...
Burera: Perezida wa Njyanama yatangiye imirimo ye yizeza kugeza akarere ku iterambere
Bumbakare Pierre Celestin perezida mushya w’inama njyanama y’akarere ka Burera yatangiye imirimo ye ku mugaragaro tariki ya 29/03/2013 yizeza abaturage bo muri ako karere ubufasha mu  iterambere More...
Rwanda : Akarere ka Kirehe batoye komite nshya y’abafatanyabikorwa mu iterambere (JADF)
Kuri uyu wa 31/07/2012 mu karere ka Kirehe batoye komite nshya y’abafatanyabikorwa mu iterambere ry’ akarere (JADF) aho umuyobozi w’iyi komite yakomeje kuba uwari uyiyobowe. Komite y’abafatanyabikorwa More...
Rwanda | Ngoma: Ndashaka kubona Ngoma mubihe by’ ibisubizo, Mayor mushya wa Ngoma
Umuyobozi mushya uherutse gutorerwa kuyobora akarere ka Ngoma  Nambaje Aphrodise aratangaza ko yifuza kubona akarere ayobora mubihe by’ ibisubizo. Ibi yabitangarije mu nama yo kurwanya ihohoterwa More...
Nyabihu: Ikibazo cya “salle†akarere kari gafite cyarakemutse
Inzu mberabyombi y’akarere ka Nyabihu Hari hashize igihe kitari gito akarere ka Nyabihu nta salle ihamye kagira yakorerwamo imirimo itandukanye ihuza abantu benshi. Ni muri urwo rwego aka karere kiyemeje More...


text:
Kugira ngo urusheho kumva neza igisubizo k’iki kibazo, nagusaba ko wasoma Zaburi 119:17-24, nibwo urarushaho kumva neza ihame ryo kuguma, kwitondera no kwishimira ijambo ry’Imana.
Umuntu iyo avuze ibijyanye no kubaha amahame y’ijambo ry’Imana, hariho ababyumva nabi cyangwa bakabyumva ku buryo butandukanye. Kwitondera ijambo ry’Imana ntibigarukira gusa kukumva, kuryizera hanyuma ugahita utangira kurikoresha no kuryitondera. Hagati yo kuryizera no kuryitondera harimo izindi ntambwe ebyiri ziba zibura: kuritekerezaho no kuryigaho kugira ngo umenye neza ukuri nyako kuririmo kuko usanga ahari abantu baryumva bagahita barikoresha uko baryumvise batiriwe baritekerezaho cyangwa ngo baryigeho, mwene abo iyo bahuye n’umuntu ugamije kubayobya ntibimugora kuko baba barizeye ijambo runaka ariko nta bumenyi ndetse nta no kuryigaho bagize muri bo.
Niyo mpamvu igihe utekereje ku ijambo ry’Imana, uba ukwiriye no gufata umwanya ukabaza Imana icyo ishaka kukubwira muri ryo jambo, byaba bishoboka ko wanacumbura ukoresheje ubwenge Imana yaguhaye ukabikora ariko ukagendera mu ijambo ry’Imana wasobanukiwe neza. Ufashijwe n’imbaraga za mwuka wera uzabasha kuryumva no kurisobanukirwa neza. Nibwo ubasha kugera ku rwego nk’urwa Dawidi ukavuga uti” nibikiye ijambo ry’Imana mu mutima wanjye kugira ngo ntagucumuraho Mana.”
Uretse kuba bigufasha kumenya neza ijambo riguteye kwizera iryari ryo, binagufasha kuba uri umuntu ukuze mu buryo bwo kuvuga ijambo ry’Imana igihe bibaye ngombwa ko warisangiza abandi. Umwizera utabasha kuvuga imirimo Imana ibasha gukora muri we, akenshi nuko abatarabashije kwinjira neza mu ijambo ry’Imana ngo abashe kuryumva neza. Kumva ugahita wizera, ntibihagije ahubwo urusheho gushishikarira kwinjira neza muri ryo jambo kugira ngo ubashe kuri komeza no kuryitondera kandi nibwo Imana izarikoresha rikagira umumaro ukomeye mu bugingo bwawe.


text:
ven.
25
mars
2011
Iyo hasigaye amezi cyenda Noheli ikaba, haba umunsi mukuru twibukaho igihe Bikira Mariya abwiwe na Malayika ko azabyara umwana w’Imana. Uwo munsi mukuru urasanzwe kuva hambere muri Kiliziya. Iyo uhuriranye n’umunsi w’icyumweru, bawuhimbaza ku wundi munsi usanzwe w’imibyizi kubera ko udashobora gusubikwa.
Mariya ati: “Dore ndi umuja wa Nyagasani, byose bibe nk’uko wabivuze”. Kwemera ko Imana iza gusura muntu inyuze kuri Mariya ni igikorwa gikomeye cyatumye amateka ya muntu ahindura isura. Ukwiyoroshya, ukwemera no kwishyira mu biganza by’Imana ngo hakorwe ugushaka kwayo nibyo byaranze Mariya. Natwe turangwe no guhora tubwira Imana mu buzima bwacu bwa buri munsi tuti: “Nyagasani, hakorerwe muri twe ugushaka kwawe”.


text:
sam.
05
mai
2012
Indahiro y’abiyemeje gushinga urugo
Indahiro y’abiyemeje kurushinga iteye itya : «Jyewe K…nemeye ko wowe K…umbera umugore (umugabo) kandi ngusezeranije ko ntazaguhemukira mu mibereho yacu, ari mu mahoro no mu makuba, waba muzima cyangwa urwaye, ku buryo nzagukunda kandi nzakubaha iteka ryose kugeza gupfa». Gushyingirwa ni ukwîihaana burundu kw’abasezeranye, mukaba umuntu umwe ubuzira gutandukana. Aya magambo arakomeye, si ayo gukinishwa ! Niba uri intwari, hakana hakiri kare, aho kuzicuza ubuzima bwawe bwose. Ni yo mpamvu abageni bagomba kuba barayatekerejeho bihagije kandi bakiragiza Imana yo sôoko n’umurinzi w’ubudahemuka.
Iyi ndahiro ishingiye ku magambo Yezu yabwiye Abafarizayi n’Abigishamategeko ko umugabo n’umugore basezeranye, baba umubiri umwe, kandi ko ntawutandukanya icyo Imana yafatanyije (Intg 2, 24 ; Mk 10,2-9 ; Mt 19,3-9). Mbere yo kwihandagaza imbere y’Imana, imbere y’umusaseridoti, imbere y’ababyeyi, inshuti n’Abakristu uti : « NDAMWEMEYE ! », ni byiza gushishoza no gusenga, ukiyemeza wiyemeje. Ugushyingirwa kuzirana no guca inyuma uwo mwashakanye, gushoreka, guharika no gutandukana.
Ugushyingirwa kuzira no guca inyuma uwo mwashakanye : Guca inyuma uwo mwashakanye ni ugukora imibonano mpuzabitsina n’undi utari uwo mwashakanye. Ugushyingirwa kuzira gushoreka : Gushoreka ni ukugira imibanire nk’iy’umugabo n’umugore ku buryo buhoraho, ku bantu batashyingiranwe, umwe muri bo afite uwo bashyingiranwe byemewe n’amategeko. Ugushyingirwa kuzira guharika : Ubuharike ni ukugira amasezerano ya kabiri y’ubushyingiranwe aya mbere agifite agaciro. Urukundo rw’abashakanye ntirugabanywamo kabiri (l’amour des conjoint est indivisible), ni ukwitanga wese. Guharika mugenzi wawe ni ukumuta, ukamugerekaho undi kandi twabonye ko urukundo rw’abashakanye rutagabanywamo kabiri. Umutima w’umugore/umugabo ushaka kwiharira umugabo/umugore we ngo abe ari we umunyura wenyine. Umugore wese, kumenya ko akunzwe n’umugabo we, bimurutira ibyo umugabo yamuha byose. Ni yo mpamvu umugore agira ishyari – ndetse hari abica uwo nashakanye na bo bakiyahura – iyo amenye ko hari undi mugore umukundira umugabo (bigeza n’aho baryamana). Ibi kandi bishoboka rwose no ku mugabo. Ugushyingirwa kuzira gutandukana : Urukundo ruri hagati y’umugabo n’umugore rushushanywa n’urukundo ruri hagati y’Imana na muntu (Hoz 1-2,16). Abiyemeje kugira ku bushake amasezerano yo gushyingirwa, bafite imyaka y’ubukure, bujuje ibyangombwa byose bisabwa ashaka gushyingirwa, barabisobanuriwe kandi bakabyiyemerera nta gahato, baraciye imbere y’amategeko ya Leta n’aya Kiliziya, basabwa kwihangana mbere yo gufata icyemezo kibabaje cyo gutana. Nk’uko Imana idatererana muntu igihe acumuye, ni ko n’umugabo atagomba gutandukana n’umugore we igihe amucumuyeho. Mu bitabo by’Abahanuzi, Imana itwumvisha ubumwe n’ubuziragutandukana bw’abashakanye yita umuryango wayo Isiraheli umugore wayo. Mu mateka y’umuryango w’Imana huzuyemo ubuhemu ku ruhande rwa Isiraheli n’imbabazi z’Imana. Inyigisho iri mu mateka y’Imana n’umuryango wayo, ihabwa abashakanye, ni ukutazinukwa undi, ngo umujugunye, ahubwo ukamubabarira, ukamuhendahenda, ukamugarura mu nzira itunganye iminsi yose y’ubuzima bwanyu.
Muri iki gihe, hari byinshi bihungabanya umubano w’abashakanye : inda nini, ubusinzi, kutanyurwa n’undi, ubusambanyi n’ibindi. Nimwitoreze hamwe kubirwanya, kubabarirana, buri wese yirinde guhemuka, ubundi mwiragize Imana yo yonyine idahemuka ku isezerano kandi icyenutse ku mbabazi.
UMUTWE WA GATANU: KWITEGURA GUSHYINGIRWA
5.1 Umuntu yitegura gushyingirwa ryari ?
Gushyingirwa bitegurwa hakiri kare, ndetse n’iyo umuntu ataramenya uwo bazabana. Ku buryo bw’umwihariko abahungu babitangira bamaze kuba ingimbi naho abakobwa bagatangira ari abangavu. Ni bwo baba bamaze kugira ibimenyetso ari iby’inyuma, ari iby’imbere bitandukanya umuhungu n’umukobwa ; ubwanwa, ijwi rinini, ubushobozi bwo kuba yatera inda ku muhungu; amabere, imihango ku bakobwa. Ni bwo baba batangiye kurarikira ikindi gitsina. Bagomba rero kubaha imibiri yabo, bakifata, bakirinda kwitiranya urukundo n’irari ry’umubiri, bakirinda ingeso mbi y’ubusambanyi. Iki gihe kandi kirangwa no kwivumbura ku babyeyi, umuhungu cyangwa umukobwa akishimira ibyo abonana urundi rungano rwe. Niyo mpamvu ababyeyi bagomba kumenya abahorana n’abana babo, inshuti zabo. Uko wifashe muri iki gihe, bikugiraho ingaruka mbi cyangwa nziza mu buzima bwawe bwose.
Basore namwe nkumi, mwirinde ibyabagusha mu ngeso mbi nk’ubusinzi, ubunebwe, kuraraguza n’ubusambanyi, muzirikana ko umugabo, umugore uzaba ejo utangira kuba we uyu munsi (la femme, le mari que tu seras, tu le deviens aujourd’hui). Umuhungu cyangwa umukobwa wifata nabi mu buto bwe, aba yononye ugushyingirwa kwe hakiri kare !
Burya « Akabando k’iminsi gacibwa kare kakabikwa kure ».
5.2 Umuto yitegura gushyingirwa yubaha Imana
Twavuze haruguru ko isôoko y’urukundo ari Imana. Abashakanye ntibashobora gukundana badafite urukundo ruhamye kandi ruhagije rw’Imana. Aha rero niho dusaba ababyeyi gutoza abana gusenga bakiri bato, kubahesha Amasakaramentu, bakabakundisha Misa n’Imihimbazo y’Ijambo ry’Imana, Ukaristiya, Imiryango-Remezo, Imiryango y’Agisiyo Gatolika nk’Abasaveri, Abalegiyo, Abanyamutima, Amfanse misiyoneri (Enfance missionnaire= Iyogezabutumwa mu bana ; niba ushaka gusobanukirwa n’ubu butumwa, soma agatabo ka Padiri Fidèle de Charles NTIYAMIRA na Fratri HAKIZIMANA, Bana twubakane, Matimba ku wa 18/07/2011, pp. 88), kandi bakabibahamo urugero.
Igitinyiro cy’Imana kizafasha urubyiruko gukurana ubutwari, kwikuzamo indanga-gaciro z’umuntu n’iz’umukristu by’umwihariko (les valeurs humaines, chrétiennes et spirituelles). Bityo bazashobora gutahura imitego ya Sekibi no kwirinda icyaha.
Musore nawe nkumi, uzagira amahoro n’ihirwe mu rugo rwawe niwitoza kubaha Imana ukiri muto !
5.3 Guhitamo uwo muzabana : Ugushyingirwa ni amasezerano y’umusore n’inkumi, umwe akemera undi ku bushake bwe, nta gahato imbere y’umusaseridoti n’abagabo (témoins) byibuze babiri. Ntitwabura kugaya abayeyi babuza cyangwa bahatira abana babo gushaka uyu n’uyu kubera inyungu zabo bwite nk’umutungo, akarere, ubwoko… Agahato gaturutse ku bandi nta ho gataniye no gushaka umukobwa/umuhungu kubere imari, umuryango, ikimero n’ibindi byose bishobora kuyoyoka mu kanya gato. Ahubwo uzamushakire ko muhuje urugwiro, mufite ubumwe bwigaragaza mu mpari eshatu: ubumwe bw’umutima, ubumwe bw’umubiri n’ubumwe bw’ukwemera (Reba 1.2.1). Mu bazaguhitiramo uwa mbere ni Imana, uwa kabiri ni umutima wawe. Niba umutima wawe ari mwiza, ihitamo ryawe rizaba ryiza, niba umutima wawe ari mubi, n’ihitamo ryawe rizaba ribi.
5.4 Igihe cy’isaba ni igihe cyo kwibaza, kumenya no kujya inama: Guhora abageni babwirana ngo ndagukunda, sibyo byubaka urugo, ahubwo ni igihe cyo kwica ku ngeso n’imico imwe n’imwe itajyanye n’uwiyemeje gushinga urugo. Ni igihe umusore n’inkumi banoza urukundo rwabo, umwe akifungurira undi, bakabwirana nta kwishisha, ibyo buri wese akunda n’ibyo yanga ; bakamenyana. Ni igihe cyo kwibaza niba ukuze byo kuba wakubaka urugo mu byiza no binaniza byarwo. Ni igihe cyo kurebera hamwe icyabatera guhirwa. Ni igihe cyo gusubiza nta buryarya bya bibazo ntabonye mu ntangiriro (Reba 0. 3). Dore bimwe muri ibyo bibazo : Urukundo rw’abashakanye ni ugushimisha undi ? Ni ugushimishwa n’undi cyangwa ni ugushimishanya? Ni iki wumva cyatuma uzinukwa umugabo/umugore? Ubuhemu mubashakanye buterwa n’iki? Twabutsinda dute? Ese wumva twabyara abana bangahe? Ese uzi ko umugore agira iminsi ashobora gusamiraho inda n’iminsi adashobora gusama? Ese wabyitwaramo ute igihe dutinze kubyara, tubyaye igitsina kimwe cyangwa tubuze urubyaro? Tuzabana gute n’ababyeyi n’abo mu miryango tuvukamo?- Tuzacunga umutungo wacu dute? Tuzagira udutabo two kubitsa tungahe? Wumva ute uburinganire n’ubwuzuzanye? Tuzakangukira isengesho dute? Ubukristu bufite kamaro ki mu gukomeza umubano w’abashakanye? Tuzabana gute n’ababyeyi?
Hari abageni basuzugura inyigisho z’umubano, nyamara muri izi nyigisho zibafasha gusubiza biriya bibazo twabonye haruguru no kubiganiraho ; bakibutswa ko urugo rwabo bagomba kururagiza Imana, ko buri wese asabwe kwicisha bugufi, maze byose bigashobokera abakunda Imana.
Hari kandi abasore bahata abageni babo gutanga « avance, kurya ubukwe bubisi !». Ni ukwica itegeko rya gatandatu. Bishobora kuviramo nyamukobwa gutwara inda no gusendwa n’uwamubeshyaga ngo barebe niba bazashobora kuryamana cyangwa ngo arashaka ikimenyetso cy’urukundo.
Gukundana mu bwubahane n’ubwihangane ku musore n’umukobwa baâsabanye, bikomeza urukundo rwabo, bikabarinda ubuhemu na sinamenye !
Gatigisimu N°222
Abasore n’inkumi bitegura bate gushyingirwa? Abasore n’inkumi bitegura gushyingirwa birinda ingeso mbi, biyungura ubwenge n’umutima kugira ngo bazashobore kubakana urugo nyarwo n’uwo bazihitiramo.
UMUTWE WA GATANDATU:
ESE GUSEZERANA GIKRISTU BIDUFITIYE AKAMARO?
Gusezerana gikristu bifite akamaro kuko abasezeranye baragiza urukundo rwabo Imana na Kiliziya. Gusezerana gikristu binyuranye no kwishyingira kuko ibi ari ukurya ibidahawe umugisha, ari aw’ababyeyi, ari inshuti, ari abavandimwe na Kiliziya. Nyamara hari abivutsa ingabire z’Isakaramentu ryo gushyingirwa bakishyingira.
6.1 Kwishyingira bitwaye iki?
Muri iki gihe umubare w’abantu bishyingira, n’ababana badasezeranye uragenda wiyongera. Impamvu zibitera, umuntu yazihinira mu ngingo eshatu:
6.1.1 Guhinyura gusezerana gikristu.
Muri iki gihe gucyuza ubukwe birahenda. Kandi abasore ntibakemera gukoresha ubukwe bworoheje ngo abandi batabaseka. Ngiyo imyambarire ya ihenze, ngizo imodoka, ngibyo ibirori bihambaye n’ibindi… Gucyuza ubukwe uko umuntu areshya ngo birutwa no guterura.
“Inkezi ikera uko ireshya”kandi ngo “turareshya irasonjesha”. Hari abasore, cyane abakorera imishahara, basaba, bagakwa, ”bagasezerana”, ariko bagakwepa amasezerano ya gikristu, bakiyumvikanira no kwa sebukwe bakabashyingira; cyangwa bagashuka abakobwa basabye ngo bazaze bategure ubukwe, umukobwa yahagera, akarongorwa bujura, bikarangirira aho !
Kuri bene abo, igikomeye si Isakramentu ry’ugushyingirwa, ni ibirori by’uwo munsi.
Kwishyingira ni bibi
Nta muntu wagashimye umuco wo kwishyingira. Abishyingiye ubwabo bavuga ko ari igihombo.Bahomba impundu n’intwererano z’ababyeyi n’inshuti.Umukristu ahomba inema n’Isakramentu ry’ugushyingirwa.
KWISHYINGIRA NI BIBI, binyuranye n’umuco kimeza-
miryango,
Binyuranye n’amategeko ya Leta
Binyuranye n’ubukristu.
Kwishyingira si iby’i Rwanda.
Kera kwishingira byaraziraga, ndetse ntibyanabagaho. Umuhungu yasabirwaga na se, se wabo, cyangwa inshuti y’amagara, agakwererwa, akubakirwa, agashyingirwa mu mategeko agenga umuco.
Umukobwa na we, yasabwaga ababyeyi n’inshuti, bashima abamusaba, bagakosha bagashingira. Nta munyarwanda waarôosê kwishyingira, yaba umusore cyangwa umukobwa.
Kwishyingira n’ubu birebwaho ubugwari, ubwomanzi cyangwa uburaya. Ku babyeyi ni nko kwica mu bandi bana. Kandi koko ni ukubavutsa ibirori n’urugori rw’ababyeyi. Ababyeyi nibo baguhaye ubuzima, reka baguhe n’urugo.
Mu mategeko ya Leta
Leta nayo ishyigikira abiyemeje kubakana urugo ibasezeranya. Leta ni umuryango munini ugizwe n’ingo. Iyo ingo zitunganye, igihugu kiba kiri munzira zitunganye, igihugu kiba kiri mu nzira y’amahoro n’amajyambere.
Kwishyingira ni ukwica amategeko ya Leta. Ni ukwiyaka bumwe mu burenganzira abaturage bafite mu gihugu, n’inkunga Leta itera abashakanye. Abashyingiranwe byemewe n’amategeko, Leta ibasubiza uburenganzira bavukijwe bujyana n’iryo sezerano bagiriye imbere y’amategeko. Kwishyingira ni ukwigira isôoko y’imidugararo n’amahane mu gihugu.
Mu bukristu
Ku mukristu, kwishyingira ni icyaha. Ni ugusuzugura ubutore butagatifu imana ihamagarira abashakanye.ni ukwanduza ishusho y’imana yaremanywe umugabo n’umugore.Ni uguheza Imana mu rugo rwawe.Ni ukwibuza intwererano ze.Ni ukwica mu muryango w’Imana Kliziya. Ni ukwica ururabyo rw’Imana kuko abana bazarerwa gipagani.
Ni ukubaka rwa gipfamutima.
Ingaruka zo kwishyingira
KU MUKOBWA:ni ukwiyima amahoro, ugahora wikanga
Kwirukanwa;
Ni ukwiraga umuruho cyangwa uburaya;
Ni ukubyara abatagira kirera;
Ni uguta agaciro, akabura amajyo.
KU BAHUNGU:Ni ukubaka urutazuzura;
Ni ukwiraga umuruho…
“NGO UWAROSE NABIBURINDA BUCYA”.
Umuti wo kwishyingira:
Umuti wa mbere na mbere wo kwishyingira:
- ni uburerebwiza bw’abana mu ngo z’ababyeyi;
- ni umubano mwiza hagati y’ababyeyi ubwabo no
Hagati y’ababyeyi n’abana:
- ni ubukristu bw’umusoren’inkumi
- niba uguweho n’icyo kigeragezo, wibyihererana, hita ugisha inama Padiri mukuru wawe. Iyambaze Ubutatu Butagatifu, wiragize urugo rutagatifu rw’i Nazareti, uzatsinda.
6.1.2 Kubura uko umuntu agira
1) Kubura inkwano: ku basore, ingorane ikomeye ni ukubura inkwano. Inkwano isabwa ubu irenze ubushobozi bw’umutungo w’abasore n’uw’ababyeyi babo. Inka y’ubu ni ingume. Nta masambu, nta kazi… Kubaka inzu no kuyishyiraho ibyangombwa, ni ukwirya ukimara. Byamara kumushobera umusore ati “Reka nterure, umukobwa naza, tuzafatanya duhahe inkwano, aho kugira ngo tuzabure ikidutunga.”
Umukobwa na we, iyo ababyeyi be batsimbaraye ku nkwano zihanitse bigatinda, ararambirwa, yabona umusore biyumvikaniye, akamwijyanira.
2) Ababyeyi gito: uretse inkwano, kwishyingira guterwa kandi n’ubwumvikane buke hagati y’umukobwa n’ababyeyi be. Ababyeyi bamwe baraciharira ikibazo cy’ugushyingirwa kw’abana babo, bakahitiramo uwo bazabana kugahato. Umukobwa yamwanga, intonganya zikaba nyinshi, ababyeyi batava ku izima akishyingira ku wo yishakiye.
Bamwemu babyeyi nabo, barambirwa abakobwa babo iyo batinze gusabwa.Bakatesha umutwe ngo ni ibigoryi ngo abo bangana babyaye aka naka. Nuko umukobwa akarushaho kugira agahinda, ubwihangane bwaba buke akishyingira.
Hari kandi ababyeyi bafata abakobwa babo nk’abaja .Ugasanga agaciro babaha ari imirimo babakesha, ntibareke bajya mu bandi cyangwa bakagira isoni zo kuhajya, kubera imyambarire ya ntayo.Umukobwa akivumbura akijyana.
Ikindi gitera abakobwa kwishyingira ni ababyeyi bifata nabi bagahora mu ntonganyi mu ntambara, mu nkiko… Abasore batinya gutereta abakobwa bakomoka muri bene izo ngo.Umukobwa akagira agahindaatewe n’ababyeyi n’ako kudasabwa, akajya kwishakira umugabo wa kure iyo batamuzi.
Hari kandi abakobwa bagira ibyago byo kubana na ba mukase batumvikana.Umukobwa akabura urukundo n’ubwisanzure mu rugo rwaa se, agafunga umutwe akajya kwishyingira.
6.1.3 Kwiyandarika
Ntawabura kugaya abakowa b’umutima muke, basa n’abarenzwe n’indwara y’irari ry’umubiri, bakirirwa bitononzora, bazerera, biyerekana ngo ni beza, ugasanga ubukunzi bw’ibintu bwabatwaye umutima. Iyo batishyingiye ku wa mbere ubateye ibishuko, batwara iz’indaro, bakareba uwo biyegekaho.
Ikindi kirarura abakobwa ni irari ry’ibintu. Ugasanga umwana w’umukobwa yarahagurutse yarahagaraye ngo kiretse yitwaye nka Nyirakanaka ukorera amafaranga, cyangwa ufite abamufasha. Bene uwo usanga adatangwa mu banyamafaranga bamushuka no mu bacuruzi yikopesha utuntu, yabura icyo yishyura akishyura umubiri we.
Ntawe utagaya igitsina-gabo, kimera nka ya mpyisi, babona bene abo ngo kaze mboga nziza zizanye, bakabatwara umutima, bakabagira ibyomanzi cyangwa inshoreke.
6. 2. ”Ugushyingirwa kwarashaje”
6.2.1 Abashakanye ntibakiyubaha
Ubuhemu mu bashakanye buriyongera. Agaciro k’ububyeyi n’ak’ugushyingirwa ngo ni iby’ibicucu cyangwa abatishoboye. Ikiri imbere ni ubukunzi bw’ibintu, ubusambo n’ubwikanyize.Ubuhemu bw’abashakanye n’ibibivugwaho mu bitangazamakuru, bihanura abakiri bato, bati “Harya turirukira iki?” Kandi koko bamwe mu bashakanye bavuga ko kubaka ari umuruho!
Gutandukana wagira ngo harimo irushanwa. Ubusambo n’ubusinzi mu bashakanye byahawe intebe.Abagabo bamwe ntibakigira isoni! Hari n’abagore biyambuye ibanga ry’ababeyi! Utubari ni twinshi kandi twese dufite amafaranga. Umugabo azanywa umugore anywe, urugo ruzabura gusenyuka rute? Biteye isoni ku buryo umuntu yakeka ko ugushyingirwa kwashaje!
6.2.2 Abato si miseke igoroye.
Kutiyubaha k’umwari ntibikiri ikinegu. Abakobwa bamwe bariye ibanga ry’abari. Icyo bimirije imbere, si ukubaka bapfa ikibagira abagore, bimwe bya nyakagore iruta nyagakobwa, bakikorera ibyo bishakiye.
Abandi na bo bati “Harya ndashaka umugabo w’iki? Si uwo kundushya nkabura byose! Nzibyarira abana mbarere, kizi Leta yemera kubanyandikira mu ndangamuntu”.
Bamwe mu basore na bo bati “ Ndarwubakira iki rwogashya? Nta sambu, nta kazi. Nditera umuruho w’iki, ko n’abakobwa b’ubu ari ba mukundukize ! ”
Abandi bakabije guhinyura ugushyingirwa bati “Indaya ziraduhagije. Ntakwiboha k’umugore n’urubyaro kandi umuntu yikeneye”.
Ubwo se koko twavuga ko ugushyingirwa kwashaje?
Ugushyingirwa ntikwashaje, ntiguteze no gusaza kwashatswe n’Imana Rurema, gusukurwa na Yezu Kristu akugira I sakramentu, ngo umugabo n’umugore babane mu rukundo ruzira ubuhemu, bafashanye gutera imbere ku mubiri no kuri roho, babyare kandi barere uko bikwiye abo Imana ibahaye.
Ibintu byose bizashira ariko gushaka kw’Imana kuzahoraho iteka ryose.
“Agati gateretswe n’Imana ntigahungabanywa n’umuyaga”. N’urugo rwubatse kuri Yezu ntirusenywa n’ubwikanyize.
Ijambo ry’Imana.
Yezu ati ”umuntu wese rero wumva ayo magambo mvuze, kandi
akayakurikiza, azamera nk’umuntu w’umunyabwenge wubatse inzu ye hejuru y’urutare; imvura yaraguye imivu iratemba,imiyaga irahuhera, maze bikoranira kuri ya nzu, ariko ntiyatembagara, kuko yari yubatse hejuru y’urutare. Naho umuntu wese wumva aya magambo mvuze ntayakurikize, azamera nk’umuntu w’igipfayongo wubatse inzu hejuru y’umusenyi; imvurayaraguye, imivu iratemba, umuyaga urahuhera, maze bikoranira kuri ya nzu, nuko iratembagara: itongo ryayo ririhandagaza!” (Mt 7, 24-27).
6.3 Ese gusezerana gikristu bidufitite akamaro?
Akamaro k’Isakramentu ry’ugushyingirwa ni ugushyikiriza Kristu abashakanye. Yezu Kristu yacunguye abantu rimwe rizima, ariko akomeza kubacungura buri munsi, abaha buri gihe inema/ingabire yabaronkeye, uko bazikeneye. Kubera kamere-muntu, gukunda undi ubugingo bwawe bwose si ikintu cyoroshye; ni cyo gituma imfashanyo/ingabire z’Imana ari ngombwa kubashakanye. Ni Yezu ubwe wivugira ati “Tutari kumwe nta cyo mwakwimarira!” (Yh 15, 5).
Amahirwe y’umukristu ni ukubakira Imana. Ni ugusezerana imbere y’Imana, umurya ngo ukamusabira, ngo urugo rwe rube ingoro y’Ubutatu Butagtifu, bwo sôoko y’urukundo nk’urwo Kristu yadukunze akatwitangira. Gusezerana gikristu ni uguha Imana urugo rwawe, ngo irutagatifuze, ruzavukemo intore zayo, maze ikuzo zizayiha rikaba ariryo ritegesha ababyeyi urugori.
6.3.1 Mu Isakramentu ry’Ugushyingirwa Kristu abanya umugabo n’umugore
Mu Isakramentu ry’Ugushyingirwa, Kristu yunga imitima y’umugabo n’umugore, abaha uruhare ku rukundo nyarukundo Imana Data na Mwana badukunda. Urukundo Data akunda Mwana, n’urwo Mwana amukunda rurakomeye cyane, ku buryo Roho Mutagatifu, ari rwo akomokaho, akaba asangiye na bo kamere Mana imwe. Inema Kristu aha umukwe n’umugeni, zisukura urukundo bafitanye, zikarukuramo ibitotsi byose by’ubwikanyize, zikarushushanya n’urw’Ubutatu Butagatifu, umwe akaberaho undi, maze koko umugabo n’umugore bakaba ishusho y’Imana.
Nk’uko Imana Data adatekereza ikindi kindi iyo akora atari uguhesha Mwana ikuzo, ni ko Jambo ashimisha Se kugeza ubwo ashoboye kuvuga mu kuri ati “Ibyo yifuza byose mpora mbimwizihizamo”. Nguko uko Kristu abanya umugabo n’umugore bamwiyeguriye, ashushanya urukundo rwabo n’urw’Imana, urukundo rwe rukabahindura umuntu umwe, bagakundana koko, bakizihizanya.
6.3.2 Ngo abafashe kwitagatifuza mu byishimo no mu miruho yabo
“NDAGUKUNDA” ntibihagije ngo abashakanye bakundane igihe cyose no muri byose. Ingabire Kristu abatagatifurisha ni urukundo rubabanisha na we, we utuma urukundo rwabo ruhora rujya mbere. Kristu agereranya ubwami bwo mw’ijuru n’ubukwe. Yohani Intumwa na we agereranya Yeruzalemu nshya n’umugeni warimbiye umugabo we. Ibyo bitwumvisha ko urukundo rwabashakanye b’abakristu ruhora rututumba ukwemera, ukwizera n’urukundo. Ruba rwarunze abantu babiri mo umwe, rukabahindura rumwe mu ngingo z’umubiri wa Kristu, ariwo Kiliziya!
Ni ukuvuga rero ko abatagatifujwe n’ingabire z’Isakramentu ry’ugushyingirwa bagomba gufata umwanya wabo mu butumwa bahamagariwe. Ingabire bahawe baziherewe bo mbere na mbere n’abana babo, ariko baziherewe n’abandi. Imana yabatoreye kwitagatifuza mu mubano w’abashakanye ngo bafashe n’abandi kwitagatifuza. Urukundo rw’abashakanye ruzarushaho gusaganba igihe abashakanye bombi bazarushaho kwitangira ubutumwa bwo kogeza Ivanjili mu baturanyi babo. Ibyishimo byo gutanga biruta ibyo guhabwa. “Nimuguma muri njye, kandi n’amagambo akabagumamo, icyo muzifuza cyose muzajya mugisaba, maze mukironke” (Yh 15, 7).
Abashakanye bafatanya kogeza ivanjili, ni bo bashobora guhora bagirirana imbabazi, banafashanya ubugingo bwabo bwose.
GATIGISIMU N° 218
Mu Isakaramentu ry’ugushingirwa Kristu akora iki?
Mu isakaramentu ry’ugushingirwa, Kristu abanya umugabo n’umugore b’abakristu, kugirango abafashe kwitagatifuza mu byishimo no mu miriho y’ abashakanye.
UMUTWE WA KARINDWI:
UGUSHYINGIRWA KW’ABAKRISTU NI IKIMENYETSO CY’IKI?
7.1 Urukundo rw’abashakanye rufite intera ndende
Urukundo rw’abashakanye rufite intera ndende, yatuma umuntu yibaza niba koko bishoboka kubigeraho. Kiliziya ihamya ko urukundo rw’abashakanye rurenze imbaraga z’abantu ikemeza ko arirumwe n’urwo Kristu akunda Kiliziya ye.
Urukundo rw’abakiristu bashakanye ntirukomoka ku mbaraga ku mbaraga zabo gusa, ahubwo rukomoka ku Butatu Butagatifu:Data watumye Mwana waducunguye, na Roho udukomeza. Niyo mpamvu urwo rukundo rushobora byose, n’ibyago byose rukabicamo.
Umugabo n’umugore ni nka Kristu na kiliziya. Iyo nteruro ikubiye mu Ibaruwa Pawulo Intumwa yandikiye Abanyefezi.
“Abagore borohera abagabo babo nk’aho bagiri Nyagasani”. Koko rero umugabo agenga umugore we nk’uko Kristu agenga Kiliziya akanayibera umutwe ukiza umubiri wose. Nk’uko rero Kiliziya yumvira Kristu, bityo n’abagore nibajye bumvira abagabo babo muri byose. Namwe bagabo, nimukunde abagore banyu, nk’uko Kristu yakunze Kiliziya, maze akayitangira” (Efez.5, 22-25).
Muri Batisimu, Kristu yuhagije roho z’abakristu amazi n’ijambo, kugira ngo zibenziza, azikuraho umwanda wose ngozibe ntagatifu. Kumusaraba, yazitangiye ubugingo bwe, azuhagiza amaraso ye, ngo zibe ntagatifu. Umugabo agomba gukunda umugore we atyo akamwitangira nkugirira umubiri we bwite.
Ukunze umugore we ni we uba yikunze ubwe. Nta muntu n’umwe wifuriza umubiri we nabi, ahubwo awuha ibyo ukeneye byose, nk’uko Kristu agirira Kiliziya ye, twe myanya ye. Ni na yo mpamvu umugabo asiga se na nyina, akunga ubumwe n’umugore we bakaba babiri mu mubiri umwe.
Ni amayobera akomeye akwiye kubahwa. Umubano w’umugabo n’umugore b’abakristu ushushanya ubumwe bwa Kristu na Kiliziya. Bageni, bashakanye, muzakundane nk’uko Yezu akunda Kiliziya ye.
ISAKRAMENTU RY’UGUSHYINGIRWA ryaremewe kugira ngo abashakanye bashobore, batozwe gukundana batyo. Igihe abageni bahana ibiganza, umwe akabwira undi “ndakwihaye kugeza gupfa”, roho zabo zunguka ubuzima bw’Imana, ari byo nema ntagatifuza, n’urwo rukundo ndenga-kamere. Icyo gihe ni bwo babona inema nyinshi zo kubana, n’imbaraga zogukundana buri munsi, buri saha, n’igihe cyose mu buzima bwabo.
Ntihazagire rero uvuga ngo ubumwe n’urukundo by’abashakanye ntibishoboka, kuko abashakanye nibabanza Imana, bakayisaba ngo ibafashe, bazaronka ingabire/inema zo gufashanya mu magorwa ashobora kubagwirira, n’imbaragaa zo kunga ubumwe no gukundana, nk’uko Kristu yunze ubumwe na Kiliziya.
GATIGISIMU no 219
Ugushyingirwa kw’abakristu ni ikimenyetsok’iki?
Ugushyingirwa kw’abakristu ni ikimenyetso cy’ubumwe butagatifu bwa Kristu na Kiliziya ye. Nicyo gituma abahakanye bagomba gukundana uko Kristu akunda Kiliziya ye.
Isakramentu ry’ugushyingirwa
Kwizihiza Isakaramentu ry’ugushyingirwa bishingiye kumasezerano y’abashaka gushyingirwa bombi mukwiyegurirana burundu (Intg 2, 24; Mt19, 1-9; Mk 10, 1-12), bagaragaza ukwemera kwabo n’ubwibumbire hamwe bwa Kristu na Kiliziya ye (Ef 5, 21-31). Ni yo mpamvu dushobora kuvuga ko abashyingirwa umwe abera undi umuhereza w’Isakramentu; naho umusaserdoti akakira amasezerano yabo mu izina rya Kiliziya, mu maso yabahamya babiri, iyo bishobotse n’imbaga y’abakristu. Ubwo ikoraniro rigatega amatwi.
Umusaserdoti abaza abageni
Umusaserdoti: “Muje gusezerana ku bwanyu hatarimo agahato gaturuka ku bandi? K…na N…ni ku bwanyu?”
Abageni bombi: “Ni ku bwacu”.
Umusaserdoti: “Murashaka gusezerana gikristu, muziko mugomba gukundana no kubahana mu mibereho yanyu yose mudahemukirana? K…na N… murabizi?”
Abageni bombi:”Turabizi”.
Umusaserdoti: “Muzi ko abashakanye bagomba kwakirana urukundo abana bose Imana ibahaye, kandi bakabarera gikristu? K…na N… murabizi?”
Abageni bombi: ”Turabizi”.
Umusaserdoti: ”Muzi ko abashakanye bagomba kwihangana kandi bagaterana inkunga igihe batinze kubyara cyangwa bari mu byago?K…na N…murabizi?”
Abageni bombi:”Turabizi”.
Umusaseridoti akababwira ati: “Ubwo mwifuje gusezzerana gikristu ni muhane ikiganza (cy’iburyo).
Umuhango wo gusezerana.
Umusaserdoti asaba abashyingirwa kuvuga amasezerano yabo, nyuma akababwira guherezanya ikiganza…Iyo abashyingirwa bafatanye ibiganza, bavuga aya magambo: « Jyewe K…nemeye ko wowe K…umbera umugore (umugabo) kandi ngusezeranije ko ntazaguhemukira mu mibereho yacu, ari mu mahoro no mu makuba, waba muzima cyangwa urwaye, ku buryo nzagukunda kandi nzakubaha iteka ryose kugeza gupfa ». Nyuma abageni bakaza kwambikana impeta na bwo, barahira bavuga bati: “Wowe K…akira iyi mpeta nkwambitse, ni ikimenyetso cy’urukundo n’ubudahemuka dusezeranye, ku izina ry’Imana Data na Mwana na Roho Mutagatifu”. Abakristu bakabaha amashyi, babashimira iyo ntera biyemeje gutera kandi babasabira kuzakomera ku masezerano.
Imihango y’Isakaramentu ryo gushyingirwa isozwa n’isezererwa ry’abashyingiwe n’iry’ikoraniro; rijyana n’umugisha mwiza kandi muremure. Umusaseridoti arababwira ati:
“Imana Data, ishobora byose, nibahe kunezerwa kandi ibahe umugisha mu rubyaro rwanyu. Amen.
Yezu Kristu, Umwana w’ikinege w’Imana, nabarinde mu mahoro kandi abarengere mu bizazane. Amen.
Roho Mutagatifu w’Imana, nasendereze iteka urukundo rwe mu mitima yanyu. Amen.”
Muri icyo gice cya nyuma, umugabo n’umugore, umusaserdoti n’abahamya babiri basinyira ugushyingirwa mu gitabo cya Paruwasi. Nyuma bose bagasohoka mu Kiliziya.
Umwanzuro
Isakramentu ry’ugushyingirwa
Ugushyingirwa ntikwashaje, ntiguteze no gusaza kwashatswe n’Imana Rurema, gusukurwa na Yezu Kristu akugira I sakramentu, ngo umugabo n’umugore babane mu rukundo ruzira ubuhemu, bafashanye gutera imbere ku mubiri no kuri roho, babyare kandi barere uko bikwiye abo Imana ibahaye.
Ugushyingirwa kuzira no guca inyuma uwo mwashakanye : Guca inyuma uwo mwashakanye ni ugukora imibonano mpuzabitsina n’undi utari uwo mwashakanye. Ugushyingirwa kuzira gushoreka : Gushoreka ni ukugira imibanire nk’iy’umugabo n’umugore ku buryo buhoraho, ku bantu batashyingiranwe, umwe muri bo afite uwo bashyingiranwe byemewe n’amategeko.Ugushyingirwa kuzira guharika : Ubuharike ni ukugira amasezerano ya kabiri y’ubushyingiranwe aya mbere agifite agaciro. Ugushyingirwa kuzira gutandukana : Urukundo ruri hagati y’umugabo n’umugore rushushanywa n’urukundo ruri hagati y’Imana na muntu (Hoz 1-2,16). Muri iki gihe, hari byinshi bihungabanya umubano w’abashakanye : inda nini, ubusinzi, kutanyurwa n’undi, ubusambanyi n’ibindi. Ibyangiza urukundo rw’abashakanye biturutse kuri bombi ni Uburere buke: uwarezwe neza amenya igikwiye, buri kintu mu mwanya wacyo; akitsinda, ntiyihutire kuvuga kandi ntahore ajunjamye.Ubunebwe: umugabo/umugore udakorera urugo rwe arasuzugurwa. Urugo rwubakwa no gushirika ubute kuri buri wese. Kutubaha ababyeyi b’uwo mwashakanye: Muri Afurika turacyakomeye ku muryango mugari w’aho tuvuka, ku bavadimwe, ku baturanyi ndetse no kwakira abashyitsi. Umugabo/umugore asabwa kubaha abamusanze cyane cyane abo yashatsemo, n’iyo bitashimisha uwo bashakanye, ubwo ni bwo burere, ni wo muco w’umunyarwanda. N’iyo waba udafite icyo umuha, umutima mwiza urahagije (Intg 18, 1-15). Gusinda: Gusinda ni ishyano kuri buri wese bikaba agahomamunwa kuri nyampinga kuko atahwa n’ibishwi n’ibisiga. Uretse no kwiyandarika, gusinda bikurura ubukene, kuvuga ibyo utagombye kuvuga, intonganya, guta igihe no gusuzugurwa.
Ibyangiza urukundo biturutse ku mugabo: Gukabya ubutegetsi, kwiharira umutungo, no kurarikira abandi bagore. Ibyangiza urukundo biturutse ku mugore ni ukutita ku mugabo, Ubucucu n’umwanda, gusahura umutungo n’agasuzuguro
Ibikomeza cyangwa ibinaguura urukundo bikaba: Gufashanya, kwitanaho umwe ku wundi, kwibuka undi, kwiyoroshya, Gusengera hamwe.Gusenga bituma abashakanye bumva ko bose baciye bugufi, ko buri umwe abashobara gucumura kandi ko bose bakeneye imbabazi n’imbaraga za Roho.
Urugo rw’abashakanye ni inshingiro n’irango rya Kiliziya (Eccclesia domestica, Ibaruwa Familialis Consortio, 53) kuko rubyara kandi rukarere Imana.
Ugushyingirwa gufite isôoko mu rukundo rw’Imana yashatse gusangiza muntu ububasha bwo kurema imuha ububasha bwo kororoka (Intg 1, 27). Isakaramentu ry’ugushyingirwa rishingira ku masezerano y’abashaka gushyingirwa bombi mu kwiyegurirana burundu (Intg 2, 24; Mt19, 1-9; Mk 10, 1-12), bagaragaza ukwemera kwabo n’ubwibumbire hamwe bwa Kristu na Kiliziya ye (Ef 5, 21-33). Ni yo mpamvu abashyingirwa umwe abera undi umuhereza w’Isakramentu; naho umusaserdoti akakira amasezerano yabo mu izina rya Kiliziya, mu maso y’abahamya babiri, iyo bishobotse n’imbaga y’abakristu.


text:
Guverineri wa Banki Nkuru y’igihugu, John Rwangombwa, yasabye abayobozi b’inzego z’ibanze gukurikiranira hafi imikorere y’Imirenge Sacco kugira ngo irusheho kwihutisha iterambere ry’abaturage, ariko abasaba kwirinda kwivanga mu mikorere yazo.
Ubu butumwa Guverineri Rwangombwa yabutangiye mu nama yahuje abayobozi b’uturere tugize Intara y’Uburasirazuba, ubuyobozi bwa Banki Nkuru y’igihugu n’izindi nzego zitandukanye.
Guverineri Rwangombwa yasabye abayobozi gukurikiranira hafi imikorere y’Imirenge Sacco kugira ngo bamenye neza niba yihutisha iterambere ry’abaturage kuko ari cyo zashyiriweho, gusa ashimangira ko ibyo bidakwiye kuba impamvu ituma bivanga mu mikorere yazo.
Yagize ati“Turasaba abayobozi b’inzego z’ibanze kutivanga mu mikorere ya za Sacco, ariko bitavuze ko mukurikirana uko imirenge Sacco ikora kuko ni imwe muri gahunda ziteza imbere abaturage mushinzwe kuyobora.”
Yakomeje agira ati “Wiza kwivanga mu mikorere yayo ituma bafata ibyemezo bitagendanye n’ubushishozi bw’akazi bakoze, ariko kuba wakurikirana uko izo nzego zikora ntabwo ari ukwivanga mu kazi kabo.”
Uyu muyobozi kandi yibukije abagize inama nyobozi n’inama ngenzuzi sa Sacco gukora inshingano zabo bakazifasha kugeza serivise zinoze ku baturage, ntibabeho ku izina gusa.
Umuyobozi w’Akarere ka Rwamagana wungirije ushinzwe ubukungu Mudaheranwa Regis, ahamya ko ubwigenge bwa Sacco butuma abayobozi b’inzego z’ibanze batabona amakuru ahagije yatuma hari icyo bakora ngo bazifashe gutera imbere.
Hatanzwe urugero rwa Sacco ya Musha, aho batwaye amafaranga ya mituweli yari yishyuriwe abaturage, nyamara bakabura uko babishyuza kuko nta makuru ahagije bafite kuri za Sacco ndetse na raporo z’ubugenzuzi bakaba ntazo bafite.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nk’uko bitangazwa n’urubuga rwa gikristo christiantoday.com, ngo hari ibyaha usanga abakristu batagiha agaciro ndetse bamwe batanatinya gukora. Akenshi usanga bimwe byitwa ko byoroheje ariko nubwo byarutanwa igihe cyose ni uguhemukira Imana.
Iki gitangazamakuru, kivuga ko abakristu bamwe na bamwe hari ibyaha bagira ibikomeye cyane, ibindi bakabiha agaciro gake, cyangwa bakabyoroshya.
Ibyo ngo bita ibikomeye cyane, ni nk’ubusambayi, ubwicanyi, ubupfumu, ubujura, ubutinganyi, uburaya… Dore ibyo iki gitangazamakuru gisanga abakristu batagiha agaciro:
Kurahira bya buri kanya
Ujya kumva ukumva umukristo indahiro yazimazeyo arahira benewabo. Akantu kose ugatondeka amazina y’ibisekuru by’iwanyu ngo ukunde wumvishe abo ubwira ukuri. Hari n’igihe rero umuntu aba arahira Imana mu bintu bitanafite umurongo na gato akirengagiza ko batayivuga mu busa busa.
Bibiliya igira iti, “…ntimukarahire naho ryaba ijuru cyangwa isi…ahubwo ijambo ryanyu ribe ‘Yee, Yee’, ‘Oya, Oya’ kugira ngo mudacirwaho iteka.”
Kuryamana mbere yo gushyingirwa
Iki cyaha ahanini cyarorohejwe ku benda gushakana kitwa “gutanga avanse.” Nyamara nacyo ni ubusambanyi.
Ubukwe bukwiye kubahwa n’abantu bose. Birababaza kubona abakristo bashyingiwe nyuma y’amezi 2 ngo dusubire kureba umwana. Ukibaza ari ubwo bw’ikihe kiremwa bikagucanga ariko ni uguhemukira Imana no kuyobora ubugingo bwawe gihenomu.
Amagambo y’amanjwe
Iki kigaragara cyane igihe abantu baba batera urwenya; ugasanga kuvuga amagambo adakwiye ntacyo bitwaye. Hari n’ibyiswe umunsi wo kubeshya, ugasanga n’abakristu bawubahiriza.
Ubundi ijambo ryose umuntu avuga azaribazwa. Nt mukristo wo guteranya abantu ababwira ubusa, dukwiye kubwirana Zaburi n’ibihimbano by’Umwuka, tukava mu bwiza tujya mu bundi.
Gukina urusimbi
Hari igihe gukina urusimbi byafatwaga nk’icyaha giherekezwa n’ibindi byaha: urugomo, kurwana, uburiganya... ariko kuri ubu, usanga ntacyo rukibwiye abantu.
Uretse ibi hari n’ibindi byinshi bitandukanye byo kwirindwa bidakwiye umukozi w’Imana isi ya none ishaka kureberaho uko bakizwa (Ubusinzi, Kugwa ivutu, Umururumba, n’ibindi. Ibi ni ibya buri wese kubizirikana kugira ngo tujye tuva mu bwiza tujya mu bundi muri Kristo Yesu.